*Projekts*

LATVIJAS REPUBLIKAS MINISTRU KABINETS

2021. gada Noteikumi Nr.

Rīga (Prot. Nr. §)

**Civilās aviācijas gaisa kuģa lidojumu apkalpes locekļu sertificēšanas noteikumi**

Izdoti saskaņā ar likuma “[Par aviāciju](https://likumi.lv/ta/id/57659-par-aviaciju)”

[30.panta](https://likumi.lv/ta/id/57659-par-aviaciju#p47) otro daļu un [32.pant](https://likumi.lv/ta/id/57659-par-aviaciju#p47)a ceturto daļu

**I. Vispārīgie jautājumi**

1. Noteikumi nosaka:

1.1. kārtību, kādā izsniedz civilās aviācijas gaisa kuģa lidojumu apkalpes (turpmāk – lidojumu apkalpe) locekļa apliecību;

1.2. prasības lidojumu apkalpes locekļa apliecības iegūšanai.

2. Noteikumos lietotie termini:

2.1. atšķirību apmācība – apmācība par gaisa kuģu atšķirībām (vienas klases vai tipa ietvarā), kuras laikā apgūst papildu teorētiskās zināšanas par gaisa kuģi un praktiskās iemaņas, veicot mācību lidojumus;

2.2. maršruta lidojums – lidojums no izlidošanas vietas līdz ielidošanas vietai pa iepriekš izplānotu maršrutu, izmantojot standarta navigācijas procedūras;

2.3. maršruta sektors - ir lidojums ar pacelšanos, izlidošanu, vismaz 15 minūšu ilgu kreisēšanu, ielidošanu, nolaišanās un nosēšanās fāzi;

2.4. pilota lidojumu grāmatiņa – dokuments, kurā lidojumu apkalpes loceklis ieraksta informāciju par visiem lidojumu apkalpes locekļa statusā veiktajiem lidojumiem tostarp, mācību lidojumiem un praktiskajiem eksāmeniem, kas veikti gaisa kuģī un lidojumu simulācijas trenažieru iekārtā (turpmāk - trenažierī);

2.5. praktiskais eksāmens – praktisko iemaņu pārbaude vienā no šādiem veidiem:

2.5.1. lidojumu prasmes pārbaude (ieskaitot teorētisko zināšanu demonstrēšanu) – prasmju apliecināšana, kas nepieciešamas lidojumu apkalpes locekļa apliecības vai kvalifikācijas atzīmes izsniegšanai,

2.5.2. kvalifikācijas pārbaude (ieskaitot teorētisko zināšanu demonstrēšanu) – prasmju apliecināšana, lai pagarinātu vai atjaunotu kvalifikācijas atzīmes derīguma termiņu;

2.5.3. kompetences pārbaude – prasmju apliecināšana, kas nepieciešamas, instruktora un eksaminētāja kvalifikācijas atzīmes izsniegšanai, to derīguma termiņa pagarināšanai un atjaunošanai;

2.6. sertificēta mācību organizācija - mācību organizācija, kas sertificēta atbilstoši normatīvajiem aktiem, kas regulē kārtību, kādā sertificē civilās aviācijas gaisa kuģu lidojumu apkalpes locekļu apmācību sniedzējus;

2.7. teorētiskais eksāmens – veiktā teorētisko zināšanu pārbaude, kas nepieciešama lidojumu apkalpes locekļa apliecības saņemšanai;

2.8. Komisijas 2011.gada 3.novembra Regulas (ES) Nr.1178/2011, ar ko nosaka tehniskās prasības un administratīvās procedūras attiecībā uz civilās aviācijas gaisa kuģa apkalpi atbilstīgi Eiropas Parlamenta un Padomes Regulai (EK) Nr. 216/2008 (turpmāk – regula Nr. 1178/2011) 2.pantā un I pielikuma FCL.010 punktā lietotie termini;

2.9. Komisijas 2018.gada 13.marta Regulas (ES) Nr.2018/395, ar ko saskaņā ar Eiropas Parlamenta un Padomes Regulu (ES) 2018/1139 paredz sīki izstrādātus gaisa balonu ekspluatācijas noteikumus un gaisa balonu lidojuma apkalpes locekļu licencēšanas noteikumus (turpmāk – regula Nr.2018/395) 2.pantā lietotie termini;

2.10. Komisijas 2018.gada 14.decembra Īstenošanas Regulas (ES) Nr.2018/1976, ar ko saskaņā ar Eiropas Parlamenta un Padomes Regulu (ES) 2018/1139 paredz sīki izstrādātus planieru ekspluatācijas noteikumus un planieru lidojuma apkalpes locekļu licencēšanas noteikumus (turpmāk – regula Nr.2018/1976) 2.pantā lietotie termini.

3. Noteikumi attiecas uz personām, kuras:

3.1 vēlas iegūt lidojumu apkalpes locekļa apliecību ar atbilstošu kvalifikācijas atzīmi, kas dod tiesības veikt lidojumus ar gaisa kuģiem, kuri minēti Eiropas Parlamenta un Padomes 2018.gada 4.jūlija Regulas (ES) 2018/1139 par kopīgiem noteikumiem civilās aviācijas jomā un ar ko izveido Eiropas Savienības Aviācijas drošības aģentūru, un ar ko groza Eiropas Parlamenta un Padomes Regulas (EK) Nr. 2111/2005, (EK) Nr. 1008/2008, (ES) Nr. 996/2010, (ES) Nr. 376/2014 un Direktīvas 2014/30/ES un 2014/53/ES un atceļ Eiropas Parlamenta un Padomes Regulas (EK) Nr. 552/2004 un (EK) Nr. 216/2008 un Padomes Regulu (EEK) Nr.3922/91 (turpmāk – regula Nr. 2018/1139) I pielikumā, un personām, kuras vēlas iegūt lidotāja inženiera apliecību ar atbilstošas gaisa kuģu kategorijas un tipa kvalifikācijas atzīmi, kas dod tiesības ekspluatēt šā gaisa kuģu tipa iekārtas un aprīkojumu gaisa kuģa kapteiņa vadībā un uzraudzībā;

3.2. vēlas iegūt lidojumu apkalpes locekļa apliecību ar atbilstošu kvalifikācijas atzīmi saskaņā ar regulas Nr.1178/2011 I pielikuma, regulas Nr.2018/395 III pielikuma un regulas Nr.2018/1976 III pielikuma prasībām.

4. Kompetentā iestāde regulas Nr.1178/2011 I pielikuma FCL.001. punkta, regulas Nr.2018/395 III pielikuma BFCL.005. punkta un regulas Nr.2018/1976 III pielikuma SFCL.005.punkta izpratnē ir valsts aģentūra “Civilās aviācijas aģentūra” (turpmāk – Civilās aviācijas aģentūra).

5. Civilās aviācijas aģentūra:

5.1. šo noteikumu 3.1. apakšpunktā minētajām personām izsniedz šādas lidojumu apkalpes locekļu apliecības:

5.1.1. amatierpilota apliecību un lidotāja inženiera apliecību atbilstoši šo noteikumu 1.pielikumā norādītajam paraugam;

5.1.2. FCL daļas apliecības nacionālo pielikumu, atbilstoši šo noteikumu 2.pielikumā norādītajam paraugam;

5.2. šo noteikumu 3.2.apakšpunktā minētajām personām izsniedz FCL daļas apliecību, BFCL daļas apliecību vai SFCL daļas apliecību, atbilstoši regulas Nr. 1178/2011 VI pielikuma ARA daļas 1. papildinājuma prasībām.

6. Amatierpilota apliecību persona var saņemt ar:

6.1. pamata kvalifikācijas atzīmi, kas dod tiesības veikt lidojumus ar šādām gaisa kuģu klasēm:

6.1.1. UL(A) (*land*), UL(A) (*sea*) - sauszemes vai jūras lidmašīna, kas aprīkota ar vienu dzinēju (izņemot turbopropellera un turboreaktīvo dzinēju) un atbilst regulas Nr.1139/2018 I pielikuma c) vai e) punktā noteiktajiem kritērijiem un, kurā lidojumu laikā atrodas ne vairāk kā divas personas, ieskaitot pilotu (turpmāk – ultravieglā sauszemes vai jūras lidmašīna);

6.1.2. UL(H) - vienvietīgs vai divvietīgs helikopters, kas atbilst regulas Nr.1139/2018 I pielikuma c) vai e) punktā noteiktajiem kritērijiem (turpmāk – ultravieglais helikopters);

6.1.3. UL(S) - vienvietīgs vai divvietīgs planieris, kas atbilst regulas Nr.1139/2018 I pielikuma c) vai e) punktā noteiktajiem kritērijiem (turpmāk – ultravieglais planieris);

6.1.4. HG - deltaplāns, kas atbilst regulas Nr.1139/2018 I pielikuma c) vai e) punktā noteiktajiem kritērijiem (turpmāk - deltaplāns);

6.1.5. MHG (*land*), MHG (*sea*) - vienvietīgs vai divvietīgs sauszemes vai jūras motodeltaplānu, kas atbilst regulas Nr.1139/2018 I pielikuma c) vai e) punktā noteiktajiem kritērijiem (turpmāk - sauszemes vai jūras motodeltaplāns);

6.1.6. GYR - žiroplānu, kas atbilst regulas Nr.1139/2018 I pielikuma f) punktā noteiktajam kritērijam (turpmāk – žiroplāns);

6.2. papildu kvalifikācijas atzīmi attiecīga gaisa kuģa klasē:

6.2.1. ABTR kvalifikācijas atzīme, kas dod tiesības veikt akrobātiskos lidojumus;

6.2.2. SPTR kvalifikācijas atzīme, kas dod tiesības veikt planiera buksēšanu;

6.2.3. BRTR kvalifikācijas atzīme, kas dod tiesības veikt plakāta vilkšanu.

7. Lidotāja inženiera apliecību persona var saņemt ar kvalifikācijas atzīmi lidojumiem ar šādu kategorijas gaisa kuģi:

7.1. (A) – lidmašīna ar tipa norādi;

7.2. (H) – helikopters ar tipa norādi.

8. FCL daļas apliecības nacionālo pielikumu persona var saņemt ar tipa kvalifikācijas atzīmi lidojumiem ar gaisa kuģi, kas atbilst regulas Nr.1139/2018 I pielikuma a), b) vai d) punktā noteiktajiem kritērijiem, kā arī gaisa kuģi, kas atbilst regulas Nr.1139/2018 I pielikuma c) punktā noteiktajam kritērijam un ir aprīkoti ar turbopropellera vai turboreaktīvo dzinēju vai kurā tā lidojumu laikā atrodas trīs vai vairāk personas ieskaitot pilotu. Tipa kvalifikācijas atzīmes iedalās šādās grupās:

8.1. A grupas tipa kvalifikācijas atzīme dod tiesības veikt lidojumus ar vienpilota viendzinēja (virzuļu) lidmašīnu vai helikopteri vai viendzinēja (turbīndzinēja) helikopteri;

8.2. B grupas tipa kvalifikācijas atzīmes dod tiesības veikt lidojumus ar vienpilota viendzinēja (turbopropellera) vai daudzdzinēju (virzuļu) lidmašīnu;

8.3. C grupas tipa kvalifikācijas dod tiesības veikt lidojumus ar vienpilota viendzinēja (turboreaktīvo) lidmašīnu, vienpilota daudzdzinēju (turbopropellera vai turboreaktīvo) lidmašīnu, daudzpilota viendzinēju lidmašīnu vai vienpilota daudzdzinēju (turbīndzinēja) helikopteri;

8.4. D grupas tipa kvalifikācijas dod tiesības veikt lidojumus ar daudzpilota helikopteri.

9. Šo noteikumu 5.punktā minēto lidojumu apkalpes locekļa apliecības turētājs var iegūt instruktora kvalifikācijas atzīmi un eksaminētāja kvalifikācijas atzīmi saskaņā ar šo noteikumu un attiecīgi regulā Nr.1178/2011, regulā Nr.2018/395 un regulā Nr.2018/1976 noteiktajām prasībām.

10. Šo noteikumu 5.punktā minētās lidojumu apkalpes locekļu apliecības un šo noteikumu 6.punktā minētās kvalifikācijas atzīmes ir beztermiņa un ir spēkā, kamēr lidojumu apkalpes loceklis atbilst šo noteikumu prasībām.

11. Šo noteikumu 7.punktā minēto lidotāja inženiera kvalifikācijas atzīmju derīguma termiņš ir viens gads.

12. Šo noteikumu 8.punktā minēto tipa kvalifikācijas atzīmju derīguma termiņš ir viens gads, izņemot A un B grupas tipa kvalifikācijas atzīmju derīguma termiņš kategorijā vienpilota viendzinēja lidmašīna ir divi gadi.

13. Instruktora kvalifikācijas atzīmes un eksaminētāja kvalifikācijas atzīmes derīguma termiņš ir trīs gadi ciktāl tas nav pretrunā ar regulas Nr.1178/2011, regulas Nr.2018/395 un regulas Nr.2018/1976 prasībām.

14. Šajos noteikumos noteikto kvalifikācijas atzīmes derīgumu termiņš ir attiecīgā mēneša pēdējais datums.

15. Lidojumu apkalpes loceklis ieraksta pilota lidojumu grāmatiņā informāciju par katru veikto lidojumu, mācību lidojumu un praktisko eksāmenu, kas veikts gaisa kuģī un trenažierī, atbilstoši šo noteikumu 3.pielikumā noteiktajām prasībām. Pilota lidojumu grāmatiņu attiecīgi ar parakstu apstiprina:

15.1. lidojumu apkalpes loceklis – katru lidojumu, kas nav mācību vai pārbaudes lidojums;

15.2. instruktors – katru novadīto mācību lidojumu (tajā skaitā, atšķirību mācību ietvarā veikto mācību lidojumu un prasmju atsvaidzināšanas mācību lidojumu) gaisa kuģī un trenažierī;

15.3. eksaminētājs – katru novadīto praktisko eksāmenu gaisa kuģī un trenažierī.

16. Lidojumu apkalpes loceklis, tostarp studentpilots, ir atbildīgs par pilota lidojumu grāmatiņā veikto ierakstu patiesumu un savlaicīgumu tas ir, ieraksts par katru veikto lidojumu ir jāveic ne vēlāk kā pirms nākamā veicamā lidojuma.

**2. Kārtība, kādā izsniedz lidojumu apkalpes locekļa apliecību**

17. Lai iegūtu šo noteikumu 5.punktā minēto lidojumu apkalpes locekļa apliecību ar attiecīgu kvalifikācijas atzīmi, pretendents iesniedz Civilās aviācijas aģentūrā iesniegumu (4. pielikums). Iesniegumu iesniedz ne vēlāk kā sešus mēnešus pēc praktiskā eksāmena nokārtošanas apliecības vai kvalifikācijas atzīmes saņemšanas. Iesniegumam pievieno šādus dokumentus:

17.1. personu apliecinoša dokumenta kopiju;

17.2. derīgas veselības apliecības vai medicīniskās izziņas kopiju (uzrādot oriģinālu) (atbilstoši prasībām attiecīgās lidojumu apkalpes locekļa apliecības iegūšanai);

17.3. vismaz viena vecāka vai aizbildņa notariāli apliecinātu piekrišanu lidojumu apkalpes locekļa apliecības saņemšanai, ja iesniegumu iesniedz persona, kas nav sasniegusi 18 gadu vecumu;

17.4. sertificētas mācību organizācijas izdotu apliecinājumu par teorētisko zināšanu un praktisko lidojumu mācību kursa programmas apguvi (atbilstoši prasībām attiecīgās lidojumu apkalpes locekļa apliecības un kvalifikācijas atzīmes iegūšanai). Minētajā apliecinājumā jābūt norādītām, kādu mācību kursa programmu pretendents ir apguvis, kā arī informācijai par veikto mācību lidojumu apjomu;

17.5. lidojumu grāmatiņas kopiju (uzrādot oriģinālu), kurā ir ieraksti, kas apliecina pretendenta lidojumu pieredzi gaisa kuģī un trenažierī (atbilstoši prasībām attiecīgās lidojumu apkalpes locekļa apliecības un kvalifikācijas atzīmes iegūšanai), tostarp ieraksti par:

17.5.1. mācību lidojumu veikšanu;

17.5.2. praktisko eksāmenu nokārtošanu;

17.6. citas valsts kompetentās iestādes izsniegtu dokumentu (izziņu), kurā ietverta informācija par pabeigtajām mācību kursa programmām un nokārtotajiem teorētiskajiem eksāmeniem (atbilstoši prasībām attiecīgās lidojumu apkalpes locekļa apliecības un kvalifikācijas atzīmes iegūšanai), kā arī mācību kursam vai sertificētai mācību organizācijai izsniegta darbības sertifikāta kopiju, ja teorētiskā vai praktiskā apmācība ir veikta vai eksāmeni ir kārtoti citā valstī;

17.7. sertifikātu, kas apliecina, ka pretendenta angļu valodas zināšanas atbilst vismaz operatīvajam līmenim (4.līmenis) saskaņā ar regulas Nr.1178/2011 I pielikuma FCL.055.punkta prasībām;

17.8. lidojumu eksaminētāja parakstītu veidlapu par praktiskā eksāmena nokārtošanu pēc mācību kursa pabeigšanas, kas nepieciešams attiecīgās lidojumu apkalpes locekļa apliecības vai kvalifikācijas atzīmes saņemšanai.

18. Šo noteikumu 17.7.apakšpunktā minēto sertifikātu var izsniegt valodu zināšanu pārbaudes organizācija, kuru ir apstiprinājusi Eiropas Savienības dalībvalsts aviācijas kompetentā iestāde vai Eiropas Savienības Aviācijas drošības aģentūra saskaņā ar regulas Nr.1178/2011 I pielikuma FCL.055.punkta prasībām.

19. Ja amatierpilota apliecības pretendentam nav šo noteikumu 17.7.apakšpunktā noteikts dokuments, amatierpilota apliecību izsniedz ar ierobežojumu atļaut veikt lidojumus tikai gaisa telpā, kurā nav noteikta obligātā radiokomunikācijas uzturēšana.

20. Ja uz šo noteikumu 5.punktā minēto lidojumu apkalpes locekļa apliecību pretendē persona, kurai ir izsniegta citas valsts lidojumu apkalpes locekļu apliecība, iesniegumu izskata normatīvajos aktos par ārvalstu civilās aviācijas gaisa kuģa lidojumu apkalpes personāla apliecības atzīšanu noteiktajā kārtībā.

21. Ja iesniegumā norādīta nepilnīga informācija vai nav iesniegti visi šo noteikumu 17.punktā minētie dokumenti, Civilās aviācijas aģentūra pieprasa pretendentam precizēt iesniegto informāciju un 10 darbdienu laikā iesniegt trūkstošos dokumentus.

22. Civilās aviācijas aģentūra pēc šo noteikumu 17.punktā minētā iesnieguma un attiecīgo dokumentu saņemšanas Administratīvā procesa likumā noteiktajā kārtībā pieņem lēmumu par lidojumu apkalpes locekļa apliecības izsniegšanu vai lēmumu par atteikumu to izsniegt.

23. Civilās aviācijas aģentūra pieņem lēmumu par atteikumu izsniegt lidojumu apkalpes locekļa apliecību vai apliecībā iekļaut jaunu kvalifikācijas atzīmi, ja:

23.1. pretendents neizpilda šo noteikumu 21.punktā minētās prasības;

23.2. pretendents neatbilst šajos noteikumos vai attiecīgi regulā Nr.1178/2011, regulā Nr. 2018/395 vai regulā Nr.2018/1976 noteiktajām prasībām attiecīgās lidojumu apkalpes locekļa apliecības vai kvalifikācijas atzīmes iegūšanai;

23.3. pretendents iesniegumā vai tam pievienotajos dokumentos ir sniedzis nepatiesu informāciju;

23.4. pretendents Civilās aviācijas aģentūras nozīmētam eksaminētajam pirms praktiskā eksāmena kārtošanas ir sniedzis nepatiesu informāciju par nepieciešamo mācību kursa programmas apgūšanu.

24. Persona pirms lidojumu apkalpes locekļa apliecības saņemšanas samaksā par attiecīgo Civilās aviācijas aģentūras maksas pakalpojumu, saskaņā ar apstiprināto publisko maksas pakalpojumu cenrādi.

25. Civilās aviācijas aģentūra, saskaņā ar likuma “Par aviāciju” 6.panta otrās daļas 5.punktu un piekto daļu, attiecībā uz lidojumu apkalpes locekļiem, tostarp lidojumu apkalpes locekļa pretendentiem (no brīža, kad persona ir saņēmusi šo noteikumu 17.2.apakšpunktā minēto veselības apliecību, kurā norādīta lidojumu apkalpes locekļa apliecības izdevējvalsts ir Latvijas Republika), var pieņemt lēmumu par:

25.1. teorētisko zināšanu vai praktisko eksāmenu rezultātu anulēšanu;

25.2. atkārtotu teorētisko zināšanu vai praktisko eksāmenu kārtošanu ne ātrāk kā pēc 12 mēnešiem no šo noteikumu 25.1.apakšpunktā minētā lēmuma paņemšanas;

25.3.lidojumu apkalpes locekļa apliecības apturēšanu uz laiku līdz 12 mēnešiem vai anulēšanu;

25.4. aizliegumu iegūt lidojumu apkalpes locekļa apliecību līdz 12 mēnešiem.

26. Civilās aviācijas aģentūras lēmumu, kas pieņemts saskaņā ar šiem noteikumiem, var pārsūdzēt likuma “Par aviāciju” 6.panta piektajā daļā noteiktajā kārtībā.

27. Ja Civilās aviācijas aģentūra saskaņā ar likuma "Par aviāciju" 6. panta otrās daļas 5. punktu anulē apliecību vai aptur tās darbību, lidojumu apkalpes loceklis triju darba dienu laikā pēc attiecīgā lēmuma paziņošanas nodod apliecību Civilās aviācijas aģentūrā.

3**. Prasības amatierpilota apliecības un kvalifikācijas atzīmes iegūšanai**

**3.1. Vispārīgās prasības**

28. Amatierpilota apliecību ar vienu vai vairākām šo noteikumu 6.1. un 6.2. apakšpunktā minētajām kvalifikācijas atzīmēm var iegūt persona, kura sasniegusi:

28.1. 17 gadu vecumu – lidojumiem ar ultravieglo sauszemes vai jūras lidmašīnu, ultravieglo helikopteru vai žiroplānu;

28.2. 16 gadu vecumu – lidojumiem ar ultravieglo planieri, deltaplānu vai motodeltaplānu.

29. Lai iegūtu amatierpilota apliecību ar attiecīgu kvalifikācijas atzīmi, pretendents apgūst teorētiskās zināšanas un veic mācību lidojumus sertificētā mācību organizācijā saskaņā ar tās mācību kursa programmu, kā arī nokārto teorētiskos eksāmenus saskaņā ar šo noteikumu 10.nodaļā minētajām prasībām un praktisko eksāmenu (lidojumu prasmes pārbaudi) saskaņā ar šo noteikumu 11.nodaļā minētajām prasībām.

30. Amatierpilots, kurš saņēmis apliecību šajos noteikumos noteiktajā kartība, var veikt lidojumu ar pasažieri, ja:

30.1. nolido vismaz 10 lidojumu stundas kapteiņa statusā;

30.2. iepriekšējās 90 dienās ir veicis vismaz trīs pacelšanās un nosēšanās ar tādas pašas klases gaisa kuģi.

**3.2. Prasības UL(A) (*land*) vai UL(A) (*sea*) kvalifikācijas atzīmes iegūšanai**

31. Lai iegūtu UL(A) (*land*) vai UL(A) (*sea*) kvalifikācijas atzīmi, pretendents nolido vismaz 30 mācību lidojumu stundas attiecīgi ar ultravieglo sauszemes vai jūras lidmašīnu, no kurām 25 mācību lidojumu stundas nolido ar tādu ultravieglo sauszemes vai jūras lidmašīnas tipu ar kuru kārto prasmju pārbaudi, tostarp:

31.1. 15 mācību lidojumu stundas kopā ar lidojumu instruktoru;

31.2. sešas patstāvīgas mācību lidojumu stundas lidojumu instruktora uzraudzībā, tostarp vismaz trīs maršruta lidojumu stundas patstāvīgi, no kurām viens maršruta lidojums ir vismaz 150 kilometru attālumā ar vienu nosēšanos un pilnīgu apstāšanos lidlaukā, kas nav gaisa kuģa izlidošanas lidlauks.

32. Lai iegūtu UL(A) (*sea*) kvalifikācijas atzīmi, amatierpilots, kuram ir apliecība ar derīgu UL(A) (*land*) kvalifikācijas atzīmi, vai, lai iegūtu UL(A) (*land*) kvalifikācijas atzīmi, amatierpilots, kuram ir apliecība ar derīgu UL(A) (*sea*) kvalifikācijas atzīmi, apgūs sertificētā mācību organizācijās attiecīgu mācību kursa programmu, kuras ietvarā nolido vismaz trīs mācību lidojumu stundas kopā ar lidojumu instruktoru.

33. Ja pretendentam, kurš vēlas iegūt UL(A) (*land*) vai UL(A) (*sea*) kvalifikācijas atzīmi, ir lidojumu pieredze ar helikopteru, planieri vai žiroplānu kapteiņa statusā, tad minētās kvalifikācijas iegūšanai var ieskaitīt daļu no šo noteikumu 31.punktā noteiktām mācību lidojumu stundām, ievērojot šādus nosacījumu:

33.1. ieskaitāmo mācību lidojumu stundu apjomu nosaka sertificētā mācību organizācija, kur pretendents apgūst mācību kursa programmu, pamatojoties uz pirms mācību uzsākšanas veiktā pārbaudes lidojuma novērtējumu;

33.2 ieskaitāmo mācību lidojumu stundu apjoms nepārsniedz kopējo lidojumu stundu skaitu kapteiņa statusā;

33.3. ieskaitāmo mācību lidojumu stundu apjoms nepārsniedz 50 % no šo noteikumu 31.punktā noteiktās mācību lidojumu stundu skaita;

33.4. šo noteikumu 31.2.apakšpunktā noteiktās prasības izpilda pilnā apjomā.

34. Lai uzturētu UL(A) (*land*) vai UL(A) (*sea*) kvalifikāciju, amatierpilots 24 mēnešu laikā ar ultravieglo sauszemes lidmašīnu vai ultravieglo jūras lidmašīnu nolido vismaz 12 lidojumu stundas kapteiņa statusā, tostarp:

34.1. veicot 12 pacelšanās un nosēšanās;

34.2. veic vismaz vienu stundu ilgu prasmju atsvaidzināšanas mācību lidojumu kopā ar lidojumu instruktoru.

35. Prasmju atsvaidzināšanas mācību lidojumu ar ultravieglo sauszemes lidmašīnu var neveikt, ja amatierpilots ir nokārtojis klases vai tipa kvalifikācijas pārbaudi, lidojumu prasmes pārbaudi vai kompetences pārbaudi ar jebkuras klases vai tipa sauszemes lidmašīnu. Prasmju atsvaidzināšanas mācību lidojumu ar ultravieglo jūras lidmašīnu var neveikt, ja amatierpilots ir nokārtojis klases vai tipa kvalifikācijas pārbaudi, lidojumu prasmes pārbaudi vai kompetences pārbaudi ar jebkuras klases vai tipa jūras lidmašīnu.

36. Ja UL(A) (*land*) vai UL(A) (*sea*) kvalifikācija netiek uzturēta šo noteikumu 34.punkta minētajā kārtībā, amatierpilots, pirms kvalifikācijas atzīmes doto tiesību izmantošanas, izpilda vienu no šādām prasībām:

36.1. veic lidojumus kopā ar lidojumu instruktoru vai patstāvīgus lidojumus lidojumu instruktora uzraudzībā atbilstoši šo noteikumu [34.punktā](https://likumi.lv/ta/id/303610#p29) minētajām prasībām;

36.2. nokārto kvalifikācijas pārbaudi.

37. Ja amatierpilotam ir apliecība ar derīgu UL(A) (*land*) un UL(A) (*sea*) kvalifikācijas atzīmi, amatierpilots, lai uzturētu abas minētās kvalifikācijas, izpilda šo noteikumu 34.punkta prasības ar ultravieglo sauszemes vai jūras lidmašīnu vai kombinācijā ar abiem minētajiem gaisa kuģiem, tostarp, ar katru gaisa kuģa klasi nolido vismaz vienu stundu kapteiņa statusā un veic sešus pacelšanās un nosēšanās.

38. Amatierpilots, kurš saņēmis apliecību ar UL(A) (*land*) vai UL(A) (*sea*) kvalifikācijas atzīmi, ir tiesīgs veikt lidojumus ar attiecīgās klases cita tipa lidmašīnu, kas netika izmantota lidojumu prasmes pārbaudē, ja viņš ir apguvis atšķirību apmācību.

**3.3. Prasības UL(H) kvalifikācijas atzīmes iegūšanai**

39. Lai iegūtu UL(H) kvalifikācijas atzīmi, pretendents nolido vismaz 40 mācību lidojumu stundas ar ultravieglo helikopteru, no kurām vismaz 35 mācību lidojumu stundas ir nolidotas ar tādu ultravieglā helikoptera tipu, ar kuru kārto prasmju pārbaudi, tostarp:

39.1. 20 mācību lidojumu stundas kopā ar lidojumu instruktoru;

39.2. 10 patstāvīgu mācību lidojumu stundas lidojumu instruktora uzraudzībā, tostarp vismaz piecas maršruta lidojumu stundas patstāvīgi, no kurām viens maršruta lidojums ir vismaz 150 kilometru attālumā ar vienu nosēšanos un pilnīgu apstāšanos lidlaukā, kas nav gaisa kuģa izlidošanas lidlauks.

40. Ja pretendentam, kurš vēlas iegūt UL(H) kvalifikācijas atzīmi, ir lidojumu pieredze ar lidmašīnu, planieru vai žiroplānu kapteiņa statusā, tad minētās kvalifikācijas iegūšanai var ieskaitīt daļu no šo noteikumu 39.punktā noteiktām mācību lidojumu stundām, ievērojot šādus nosacījumu:

40.1. ieskaitāmo mācību lidojumu stundu apjomu nosaka sertificētā mācību organizācija, kur pretendents apgūst mācību kursa programmu, pamatojoties uz pirms mācību uzsākšanas veiktā pārbaudes lidojuma novērtējumu;

40.2 ieskaitāmo mācību lidojumu stundu apjoms nepārsniedz kopējo lidojumu stundu skaitu kapteiņa statusā;

40.3. ieskaitāmo mācību lidojumu stundu apjoms nepārsniedz 50 % no šo noteikumu 39.punktā noteiktās mācību lidojumu stundu skaita;

40.4. šo noteikumu 39.2.apakšpunktā noteiktās prasības izpilda pilnā apjomā.

41. Lai uzturētu UL(H) kvalifikāciju, amatierpilots 12 mēnešu laikā ar ultravieglo helikopteru nolido vismaz sešas lidojumu stundas kapteiņa statusā, tostarp:

41.1. veicot sešus pacelšanās un nosēšanās;

41.2. veic vismaz vienu stundu ilgu prasmju atsvaidzināšanas mācību lidojumu kopā ar lidojumu instruktoru.

42. Lidojumu prasmju atsvaidzināšanas mācības ar ultravieglo helikopteru var neveikt, ja amatierpilots ir nokārtojis tipa kvalifikācijas pārbaudi, lidojumu prasmes pārbaudi vai kompetences pārbaudi ar jebkura tipa helikopteru.

43. Ja UL(H) kvalifikācijas atzīme netiek uzturēta šo noteikumu 41.punktā minētajā kārtībā, amatierpilots, pirms kvalifikācijas atzīmes doto tiesību izmantošanas, izpilda vienu no šādām prasībām:

43.1. veic lidojumus kopā ar lidojumu instruktoru vai patstāvīgus lidojumus lidojumu instruktora uzraudzībā atbilstoši šo noteikumu 41. punktā minētajām prasībām;

43.2. nokārto kvalifikācijas pārbaudi.

44. Amatierpilots, kurš saņēmis apliecību ar UL(H) kvalifikācijas atzīmi, ir tiesīgs veikt lidojumus ar cita tipa vai cita šasijas tipa ultravieglo helikopteri, kas netika izmantots lidojumu prasmes pārbaudē, ja viņš ir apguvis atšķirību apmācību.

**3.4. Prasības UL(S) kvalifikācijas atzīmes iegūšanai**

45. Lai iegūtu UL(S) kvalifikācijas atzīmi, pretendents nolido vismaz 15 mācību lidojumu stundas ar ultravieglo planieri, tostarp:

45.1. 10 mācību lidojumu stundas kopā ar lidojumu instruktoru ar ultravieglo planieri, ar kuru kārto lidojumu prasmes pārbaudi;

45.2. divas patstāvīgu mācību lidojumu stundas lidojumu instruktora uzraudzībā;

45.3. veic vismaz 45 palaišanas un nosēšanās;

45.4. viens patstāvīgs maršruta lidojums instruktora uzraudzībā ir vismaz 50 kilometru attālumā vai viens maršruta lidojums kopā ar lidojumu instruktoru – vismaz 100 kilometru attālumā.

46. Šo noteikumu 45.4.apakšpunktā minēto maršruta lidojumu kopā ar lidojumu instruktoru atļaut veikt ar ultravieglo universālo planieri ar dzinēju.

47. Ja pretendentam, kurš vēlas iegūt UL(S) kvalifikācijas atzīmi, ir lidojumu pieredze ar lidmašīnu, helikopteru vai žiroplānu kapteiņa statusā, tad minētās kvalifikācijas iegūšanai var ieskaitīt daļu no šo noteikumu 45.punktā noteiktām mācību lidojumu stundām, ievērojot šādus nosacījumus:

47.1. ieskaitāmo mācību lidojumu stundu apjomu nosaka sertificētā mācību organizācija, kur pretendents apgūst mācību kursa programmu, pamatojoties uz pirms mācību uzsākšanas veiktā pārbaudes lidojuma novērtējumu;

47.2. ieskaitāmo mācību lidojumu stundu apjoms nepārsniedz 10 % no kopējo lidojumu stundu skaita kapteiņa statusā;

47.3. ieskaita ne vairāk kā septiņas mācību lidojumu stundas un 10 palaišanas un nosēšanās;

47.4. šo noteikumu 45.2. un 45.4.apakšpunktā noteiktās prasības izpilda pilnā apjomā.

48. Amatierpilots, kurš saņēmis apliecību ar UL(S) kvalifikācijas atzīmi, var veikt lidojumus ar planieri, kuram ir cita pacelšanās metode nekā tā, kas tika izmantota lidojumu prasmes pārbaudē, ja viņš izpilda šādas prasības:

48.1. veic 10 pacelšanās mācību lidojumus kopā ar lidojumu instruktoru un piecus patstāvīgus pacelšanās mācību lidojumus lidojumu instruktora uzraudzībā, ja planiera palaišana notiek ar vinčas palīdzību vai to ievelk ar automašīnu;

48.2. veic piecus pacelšanās mācību lidojumus kopā ar lidojumu instruktoru un piecus patstāvīgus pacelšanās mācību lidojumus lidojumu instruktora uzraudzībā, ja planieris paceļas patstāvīgi vai to ievelk ar lidmašīnu;

48.3. veic trīs pacelšanās mācību lidojumus kopā ar lidojumu instruktoru vai trīs patstāvīgus pacelšanās mācību lidojumus lidojumu instruktora uzraudzībā, ja planiera palaišana notiek ar gumijas trosi.

49. Šo noteikumu 48.2.apakšunktā noteiktās pacelšanās mācību lidojumus kopā ar lidojumu instruktoru, ja planieris paceļas patstāvīgi, atļaut veikt ar ultravieglo universālo planieri ar dzinēju.

50. Par pacelšanās mācību lidojumiem ar ultravieglo planieri un par šajos lidojumos izmantoto pacelšanās metodes apguvi instruktors veic ierakstu lidojumu grāmatiņā.

51. Lai amatierpilots uzturētu tiesības veikt lidojumus, izmantojot katru no šo noteikumu 46.punktā minētajām pacelšanās metodēm, viņš 24 mēnešu laikā veic vismaz piecas pacelšanās (izņemot pacelšanos, izmantojot gumijas trosi, – ar to veic vismaz divas pacelšanās).

52. Ja amatierpilots neizpilda šo noteikumu 51.punktā minētās prasības, viņš veic pacelšanās mācību lidojumus kopā ar lidojumu instruktoru vai patstāvīgus pacelšanās mācību lidojumus instruktora uzraudzībā šo noteikumu 48.punktā minētajā kārtībā.

53. Lai uzturētu UL(S) kvalifikācijas atzīmi, amatierpilots 24 mēnešu laikā ar ultravieglo planieri:

53.1. nolido vismaz piecas lidojumu stundas kapteiņa statusā, veicot 15 pacelšanās un nosēšanās;

53.2. veic vismaz divus pacelšanās un nosēšanās mācību lidojumus kopā ar lidojumu instruktoru.

54. Ja UL(S) kvalifikācija netiek uzturēta šo noteikumu 53.punktā minētajā kārtībā, amatierpilots, pirms kvalifikācijas atzīmes doto tiesību izmantošanas, izpilda vienu no šādām prasībām:

54.1. veic lidojumus kopā ar lidojumu instruktoru vai patstāvīgus lidojumus lidojumu instruktora uzraudzībā atbilstoši šo noteikumu 53.punktā minētajām prasībām;

54.2. nokārto kvalifikācijas pārbaudi.

**3.5. Prasības HG kvalifikācijas atzīmes iegūšanai**

55. Lai iegūtu HG kvalifikācijas atzīmi, pretendents nolido vismaz 10 mācību lidojumu stundas ar deltaplānu, tostarp:

55.1. sešas mācību lidojumu stundas kopā ar lidojumu instruktoru;

55.2. trīs patstāvīgu mācību lidojumu stundas lidojumu instruktora uzraudzībā;

55.3. veic vismaz 50 pacelšanās un nosēšanās.

56. Lai uzturētu HG kvalifikāciju, amatierpilots 24 mēnešu laikā ar deltaplānu nolido vismaz piecas lidojumu stundas kapteiņa statusā, veicot 15 pacelšanās un nosēšanās.

57. Ja HG kvalifikācija netiek uzturēta šo noteikumu 56. punktā minētajā kārtībā, amatierpilots, pirms kvalifikācijas atzīmes doto tiesību izmantošanas, izpilda vienu no šādām prasībām:

57.1. veic lidojumus kopā ar lidojumu instruktoru vai patstāvīgus lidojumus lidojumu instruktora uzraudzībā atbilstoši šo noteikumu 56. punktā minētajām prasībām;

57.2. nokārto kvalifikācijas pārbaudi.

**3.6. Prasības MHG (*land*) vai MHG (*sea*) kvalifikācijas atzīmes iegūšanai**

58. Lai iegūtu MHG (*land*) vai MHG (*sea*) kvalifikācijas atzīmi, pretendents nolido vismaz 20 mācību lidojumu stundas ar sauszemes vai jūras motodeltaplānu, tostarp:

58.1. 10 mācību lidojumu stundas kopā ar lidojumu instruktoru ar motodeltaplānu, ar kuru kārto lidojumu prasmes pārbaudi;

58.2. astoņas patstāvīgu mācību lidojumu stundas lidojumu instruktora uzraudzībā, tostarp vismaz trīs maršruta lidojumu stundas patstāvīgi, no kurām viens maršruta lidojums ir vismaz 50 kilometru attālumā ar vienu nosēšanos un pilnīgu apstāšanos lidlaukā, kas nav gaisa kuģa izlidošanas lidlauks.

59. Lai iegūtu MHG (*sea*) kvalifikācijas atzīmi, amatierpilots, kuram ir apliecība ar derīgu MHG (*land*) kvalifikācijas atzīmi, vai, lai iegūtu MHG (*land*) kvalifikācijas atzīmi, amatierpilots, kuram ir apliecība ar derīgu MHG (*sea*) kvalifikācijas atzīmi, apgūs sertificētā mācību organizācijās attiecīgu mācību kursa programmu, kuras ietvarā nolido vismaz trīs mācību lidojumu stundas kopā ar lidojumu instruktoru.

60. Lai uzturētu MHG (*land*) vai MHG (*sea*) kvalifikāciju, amatierpilots 24 mēnešu laikā ar motodeltaplānu nolido vismaz 12 lidojumu stundas kapteiņa statusā, tostarp:

60.1. veicot 12 pacelšanās un nosēšanās;

60.2. veic vismaz vienu stundu ilgu prasmju atsvaidzināšanas mācību lidojumu kopā ar lidojumu instruktoru.

61. Ja MHG (*land*) vai MHG (*sea*) kvalifikācija netiek uzturēta šo noteikumu 60. punktā minētajā kārtībā, amatierpilots, pirms kvalifikācijas atzīmes doto tiesību izmantošanas, izpilda vienu no šādām prasībām:

61.1. veic mācību lidojumus ar instruktoru vai patstāvīgus lidojumus lidojumu instruktora uzraudzībā atbilstoši šo noteikumu 60. punktā minētajām prasībām;

61.2. nokārto kvalifikācijas pārbaudi.

62. Ja amatierpilotam ir apliecība ar derīgu MHG (*land*) un MHG (*sea*) kvalifikācijas atzīmi, amatierpilots, lai uzturētu abas minētās kvalifikācijas, izpilda šo noteikumu 60.punkta prasības ar ultravieglo sauszemes vai jūras motodeltaplānu vai kombinācijā ar abiem minētajiem gaisa kuģiem, tostarp ar katru gaisa kuģa klasi nolido vismaz vienu stundu kapteiņa statusā un veic sešas pacelšanās un nosēšanās.

**3.7. Prasības GYR kvalifikācijas atzīmes iegūšanai**

63. Lai iegūtu GYR kvalifikācijas atzīmi, pretendents nolido vismaz 35 mācību lidojumu stundas ar žiroplānu, tostarp:

63.1. 20 mācību lidojumu stundas kopā ar lidojumu instruktoru tādā tipa žiroplānā, ar kuru kārto lidojumu prasmes pārbaudi;

63.2. 10 patstāvīgu mācību lidojumu stundas lidojumu instruktora uzraudzībā, tostarp vismaz piecas maršruta lidojumu stundas patstāvīgi, no kurām viens maršruta lidojums ir vismaz 150 kilometru attālumā ar vienu nosēšanos un pilnīgu apstāšanos lidlaukā, kas nav gaisa kuģa izlidošanas lidlauks.

64. Ja pretendents, kurš vēlas iegūt GYR kvalifikācijas atzīmi, ir lidojumu pieredze ar lidmašīnu, helikopteru vai planieri kapteiņa statusā, tad minētās kvalifikācijas iegūšanai var ieskaitīt daļu no šo noteikumu 64.punktā noteiktās mācību lidojumu stundas, ievērojot šādus nosacījumus:

64.1. ieskaitāmo mācību lidojumu stundu apjomu nosaka sertificētā mācību organizācija, kur pretendents apgūst mācību kursa programmu, pamatojoties uz pirms mācību uzsākšanas veiktā pārbaudes lidojuma novērtējuma;

64.2. ieskaitāmo mācību lidojumu stundu apjoms nepārsniedz 50 % no šo noteikumu 63.punktā noteiktās mācību lidojumu stundu skaita;

64.3. šo noteikumu 63.2.apakšpunktā noteiktās prasības izpilda pilnā apjomā.

65. Lai uzturētu GYR kvalifikāciju, amatierpilots 24 mēnešu laikā ar žiroplāni;

65.1. nolido vismaz 12 lidojumu stundas kapteiņa statusā, veicot 12 pacelšanās un nosēšanās;

65.2. veic vismaz vienu stundu ilgu prasmju atsvaidzināšanas mācību lidojumu kopā ar lidojumu instruktoru.

66. Ja GYR kvalifikācija netiek uzturēta šo noteikumu 65. punktā minētajā kārtībā, amatierpilots, pirms kvalifikācijas atzīmes doto tiesību izmantošanas, izpilda vienu no šādām prasībām:

66.1. veic lidojumus kopā ar lidojumu instruktoru vai patstāvīgus lidojumus lidojumu instruktora uzraudzībā atbilstoši šo noteikumu 65. punktā minētajām prasībām;

66.2. nokārto kvalifikācijas pārbaudi.

67. Amatierpilotam, kurš saņēmis apliecību ar GYR kvalifikācijas atzīmi, ir tiesības veikt lidojumus ar cita tipa žiroplānu, kurš netika izmantots lidojumu prasmes pārbaudē, ja amatierpilots ir apguvis atšķirību apmācību.

**3.8. Prasības amatierpilota apliecības papildu kvalifikācijas atzīmes iegūšanai**

68. Amatierpilots var iegūt šo noteikumu 6.2. apakšpunktā minētās papildu kvalifikācijas atzīmes, ja viņš ir apguvis teorētiskās zināšanas un veicis mācību lidojumus saskaņā ar sertificētās mācību organizācijas attiecīgu mācību kursa programmu.

69. Lai iegūtu ABTR kvalifikācijas atzīmi, amatierpilots, kuram ir derīga UL(A) (*land*) kvalifikācijas atzīme, ir jāizpilda šādas prasības:

69.1. pēc UL(A) (*land*) kvalifikācijas atzīmju saņemšanas, ir nolidojis vismaz 30 stundas kapteiņa statusā ar ultravieglo sauszemes lidmašīnu;

69.2 ir apguvis teorētiskās zināšanas atbilstoši esošajai kvalifikācijas atzīmei par akrobātisko lidojumu veikšanu;

69.3. ir nolidojis vismaz piecas mācību lidojumu stundas ar ultravieglo sauszemes lidmašīnu.

70. Lai iegūtu ABTR kvalifikācijas atzīmi, amatierpilots, kuram ir derīga UL(S) kvalifikācijas atzīme, ir jāizpilda šādas prasības:

70.1. pēc UL(S) kvalifikācijas atzīmju saņemšanas, ir nolidojis vismaz 30 stundas vai veicis 120 palaišanas ultravieglā planiera kapteiņa statusā;

70.2. ir apguvis teorētiskās zināšanas atbilstoši esošajai kvalifikācijas atzīmei par akrobātisko lidojumu veikšanu;

70.3. ir nolidojis vismaz piecas mācību lidojumu stundas vai veicis 20 mācību akrobātiskos lidojumus.

71. Amatierpilots ABTR kvalifikācijas atzīmes dotās tiesības izmanto lidojumu veikšanai ar tās klases gaisa kuģi, ar kuru tika veikti mācību lidojumi.

72. Amatierpilots ABTR kvalifikācijas atzīmes dotās tiesības var izmantot lidojumu veikšanai ar citas klases gaisa kuģi, ja amatierpilotam ir piešķirta kvalifikācijas atzīme lidojumu veikšanai ar attiecīgās klases gaisa kuģi un ja viņš ir:

72.1. nolidojis trīs mācību lidojumu stundas kopā ar lidojumu instruktoru;

72.2. apguvis visu akrobātisko lidojumu mācību kursa programmu attiecīgajai gaisa kuģu klasei.

73. Lai iegūtu SPTR kvalifikācijas atzīmi, amatierpilots, kuram ir derīga UL(A) (*land*) kvalifikācijas atzīme un kurš pēc minēto kvalifikācijas atzīmju saņemšanas nolidojis 30 lidojumu stundas kapteiņa statusā un veicis 60 pacelšanās un nosēšanās ar ultravieglo sauszemes lidmašīnu, izpilda šādas prasības:

73.1. veic 10 mācību lidojumus, buksējot ultravieglo planieri, tostarp piecas mācību lidojumu stundas kopā ar lidojumu instruktoru;

73.2. veic piecus mācību lidojumus ar ultravieglo planieri, kuru buksē ar gaisa kuģi, ja amatierpilotam nav UL(S) kvalifikācijas atzīmes.

74. Lai iegūtu BRTR kvalifikācijas atzīmi, amatierpilots, kuram ir derīga UL(A) (*land*) kvalifikācijas atzīme un kurš pēc minētās kvalifikācijas atzīmes saņemšanas nolidojis 100 lidojumu stundas kapteiņa statusā, tostarp:

74.1. veicot 200 pacelšanās un nosēšanās ar ultravieglo sauszemes lidmašīnu;

74.2. nolido 10 mācību lidojumus, velkot plakātu, tostarp, piecas mācību lidojumu stundas kopā ar lidojumu instruktoru.

75. Lai uzturētu SPTR vai BRTR kvalifikāciju, amatierpilots 24 mēnešu laikā veic piecus planiera buksēšanas vai piecus plakāta vilkšanas lidojumus.

76. Ja SPTR un BRTR kvalifikācija netiek uzturēta šo noteikumu 75. punktā minētajā kārtībā, amatierpilots izpilda vienu no šādām prasībām:

76.1. veic planiera buksēšanas un plakāta vilkšanas lidojumus kopā ar lidojumu instruktoru;

76.2. veic patstāvīgus lidojumus lidojumu instruktora uzraudzībā atbilstoši šo noteikumu 75. punktā minētajām prasībām.

**4. Prasības tehniskās pārbaudes lidojumu veikšanai**

77. Tehniskās pārbaudes lidojums ir speciāls lidojums ar ultravieglo gaisa kuģi, kurš minēts regulas Nr. 2018/1139 I pielikumā un neatbilst lidojumderīguma prasībām, bet kuram ir izsniegta atļauja speciāla lidojuma veikšanai atbilstoši normatīvajiem aktiem par gaisa kuģu atzīšanu par derīgiem lidojumiem.

78. Tehniskās pārbaudes lidojumu veic amatierpilots, kuram ir apliecība ar derīgu kvalifikācijas atzīmi attiecīgajā gaisa kuģu kategorijā, ja viņš ir izpildījis šādas prasības:

78.1. saņēmis lidojumu instruktora kvalifikācijas atzīmi;

78.2. nolidojis vismaz 1000 lidojumu stundas ar attiecīgās kategorijas gaisa kuģi, tostarp 400 lidojumu stundas kapteiņa statusā;

78.3. nolidojis vismaz 30 lidojumu stundas ar attiecīgās kategorijas gaisa kuģi iepriekšējos 12 mēnešos;

78.4. iepriekšējās 90 dienās veicis vismaz trīs patstāvīgas pacelšanās un nosēšanās ar attiecīgās kategorijas gaisa kuģi.

**5. Prasības lidotāja inženiera apliecības un kvalifikācijas atzīmes iegūšanai**

79. Lidotāja inženiera apliecību ar šo noteikumu 7.punktā minētajām kvalifikācijas atzīmēm var iegūt persona, kura sasniegusi 18 gadu vecumu.

80. Pretendents apgūst teorētiskās zināšanas un veic mācību lidojumus sertificētā mācību organizācijā.

81. Lai iegūtu lidotāja inženiera apliecību ar attiecīgu kvalifikācijas atzīmi, pretendents nokārto:

81.1. šādus teorētiskos eksāmenus:

81.1.1. vispārīgajos priekšmetos – aviāciju regulējošie normatīvie akti, cilvēka veiktspēja, sakari;

81.1.2. specifiskajos priekšmetos – lidojuma principi, ekspluatācijas procedūras, lidojuma tehniskais raksturojums un plānošana, vispārīgas zināšanas par gaisa kuģiem;

81.2. lidojumu prasmes pārbaudi ar tāda tipa gaisa kuģi, ar kādu tika veikta apmācība.

82. Lidojumu prasmes pārbaudē pretendents apliecina spēju Civilās aviācijas aģentūras norīkota tipa instruktora vai tipa eksaminētāja uzraudzībā attiecīgās kategorijas gaisa kuģa lidotāja inženiera statusā izpildīt uzdevumu ar attiecīgā tipa gaisa kuģi tādā kompetences līmenī, kas atbilst lidotāja inženiera apliecības piešķirtajām tiesībām.

83. Pēc šo noteikumu 82. punktā minēto prasību izpildes pretendentam izsniedz lidotāja inženiera apliecību ar ierobežojumu, kas paredz vismaz 100 lidojumu stundas nolidot lidotāja inženiera vai gaisa kuģa kapteiņa uzraudzībā. Minētais ierobežojums tiek atcelts, ja lidotājs inženieris Civilās aviācijas aģentūrā iesniedz apliecinājumu par minēto nosacījumu izpildi.

84. Civilās aviācijas aģentūra šo noteikumu 83. punktā minēto ierobežojuma stundu skaitu var samazināt par 50 %, ja lidotājs inženieris ir veicis lidojumus gaisa kuģa kapteiņa statusā vai izpildījis lidotāja inženiera pienākumus trenažierī tipa instruktora uzraudzībā.

85. Lai pagarinātu lidotāja inženiera kvalifikācijas atzīmes derīguma termiņu, lidotājs inženieris nokārto kvalifikācijas pārbaudi ar attiecīgās kategorijas un tipa gaisa kuģi.

86. Lai atjaunotu lidotāja inženiera kvalifikācijas atzīmes derīguma termiņu, lidotājs inženieris izpilda šādas prasības:

86.1. apgūst teorētiskās zināšanas un praktiskās mācības sertificētās mācību organizācijas vai gaisa kuģa ekspluatanta, pie kura lidotājs inženieris ir pieņemts darbā, noteiktajā apjomā;

86.2. nokārto kvalifikācijas pārbaudi ar attiecīgās kategorijas un tipa gaisa kuģi Civilās aviācijas aģentūras norīkota tipa instruktora vai tipa eksaminētāja uzraudzībā.

**6. Prasības FCL daļas apliecības nacionālā pielikuma** **un**

**kvalifikācijas atzīmes iegūšanai**

**6.1. Prasības A grupas tipa kvalifikācijas atzīmes iegūšanai**

87. Šo noteikumu 8.1.apakšpunktā minētās A grupas tipa kvalifikācijas atzīmes var iegūt persona, kurai ir atbilstošas kategorijas FCL daļas apliecība (vismaz vieglā gaisa kuģa apliecība (LAPL)) ar vai bez derīgas gaisa kuģu klases vai tipa kvalifikācijas atzīmes.

88. Lai iegūtu tiesības veikt lidojumu ar gaisa kuģi, kam nepieciešama A grupas tipa kvalifikācijas atzīme gaisa kuģa kategorijā:

88.1. sauszemes lidmašīna, pretendents izpilda šādas prasības:

88.1.1. ja FCL daļas apliecībā ir derīga SEP (*Land*) kvalifikācijas atzīme, pretendents apgūst atšķirību apmācību ar attiecīgu sauszemes viendzinēja (virzuļu) lidmašīnu;

88.1.2. ja FCL apliecībā nav derīga SEP (*Land*) kvalifikācijas atzīme, pretendents veic vismaz piecas mācību lidojumu stundas ar sauszemes viendzinēja (virzuļu) lidmašīnu;

88.2. jūras lidmašīna, pretendents veic vismaz septiņas mācību lidojumu stundas ar jūras viendzināja (virzuļu) lidmašīnu;

88.3. helikopters, pretendents veic vismaz piecas mācību lidojumu stundas ar viendzinēja (virzuļu) helikopteri.

89. Šo noteikumu 88.punktā minētos mācību lidojumus pretendents veic ar A grupās tipa instruktoru.

90. Lai uzturētu A grupas tipa kvalifikāciju gaisa kuģa kategorijā:

90.1. lidmašīna, FCL daļas apliecības nacionālā pielikuma turētājs, kvalifikācijas atzīmes derīguma laikā, nolido ar attiecīga tipa lidmašīnu vismaz 12 lidojumu stundas kapteiņa statusā, tostarp:

90.1.1. veicot 12 pacelšanās un nosēšanās;

90.1.2. veic vismaz vienu stundu ilgu prasmju atsvaidzināšanas mācību lidojumu kopā ar A grupas tipa instruktoru;

90.2. helikopters, FCL daļas apliecības nacionālā pielikuma turētājs, kvalifikācijas atzīmes derīguma laikā, izpilda šādas prasības:

90.2.1. nolido ar attiecīga tipa helikopteri vismaz sešas lidojumu stundas kapteiņa statusā, veicot sešas pacelšanās un nosēšanās;

90.2.2. veic vismaz vienu stundu ilgu prasmju atsvaidzināšanas mācību lidojumu kopā ar A grupas tipa instruktoru.

91. Šo noteikumu 90.1.apakšpunktā noteiktās prasības nepiemēro FCL daļas apliecības nacionālā pielikuma turētājam, kurš uztur derīgu FCL daļas apliecībā SEP (*Land*) kvalifikācijas atzīmi.

92. Ja A grupas tipa kvalifikācijas atzīme netiek uzturētā šo noteikumu 90.punktā noteiktajā kārtībā, to var atjaunot, ja FCL daļas apliecības nacionālā pielikuma turētājs veic vismaz divu stundu ilgu prasmju atsvaidzināšanas mācību lidojumu kopā ar A grupas tipa instruktoru.

**6.2. Prasības B grupas tipa kvalifikācijas atzīmes iegūšanai**

93. Šo noteikumu 8.2.apakšpunktā minētās B grupas tipa kvalifikācijas atzīmes var iegūt persona, kurai ir lidmašīnas kategorijas FCL daļas apliecība (vismaz privātpilota apliecība (PPL(A))) ar vai bez derīgas gaisa kuģu klases vai tipa kvalifikācijas atzīmes un kura ir nolidojusi vismaz 70 lidojumu stundas kapteiņa statusā lidmašīnā, kuras maksimālā pacelšanās masa nav mazāka par 750 kilogramiem.

94. Lai iegūt B grupas tipa kvalifikācijas atzīmi, pretendents veic mācību lidojumus saskaņā ar sertificētas mācību organizācijas izstrādātu mācību kursa programmu, kuras ietvarā attiecīgi veic vismaz:

94.1. piecas mācību lidojumu stundas ar sauszemes viendzinēja (turbopropellera vai turboreaktīvo) lidmašīnu;

94.2. septiņas mācību lidojumu stundas ar jūras viendzinēja (turbopropellera vai turboreaktīvo) lidmašīnu;

94.3. sešas mācību lidojumu stundu ar sauszemes daudzdzinēju (virzuļu) lidmašīnu;

94.4. astoņas mācību lidojumu stundu ar jūras daudzdzinēju (virzuļu) lidmašīnu.

95. Šo noteikumu 94.punktā minētos mācību lidojumus pretendents veic kopā ar B grupās tipa instruktoru.

96. Lai uzturētu B grupas tipa kvalifikāciju, FCL daļas apliecības nacionālā pielikuma turētājs nolido ar attiecīgu tipa lidmašīnu vismaz 12 lidojumu stundas kapteiņa statusā, tostarp:

96.1. veicot 12 pacelšanās un nosēšanās;

96.2. veic vismaz vienu stundu ilgu prasmju atsvaidzināšanas mācību lidojumu kopā ar B grupas tipa instruktoru;

97. Ja B grupas tipa kvalifikācijas atzīme netiek uzturētā šo noteikumu 96.punktā noteiktajā kārtībā, to var atjaunot, ja FCL daļas apliecības nacionālā pielikuma turētājs sertificētas mācību organizācijas noteiktā apjomā veic prasmju atsvaidzināšanas mācību lidojumus kopā ar B grupas tipa instruktoru.

**6.3. Prasības C grupas tipa kvalifikācijas atzīmes iegūšanai**

98. Šo noteikumu 8.3.apakšpunktā minētās C grupas tipa kvalifikācijas atzīmes var iegūt persona, kura ir saņēmusi atbilstošas kategorijas FCL daļas apliecību (vismaz privātpilota apliecība (PPL)) ar derīgu gaisa kuģu klases vai tipa kvalifikācijas atzīmi un instrumentālo lidojumu kvalifikācijas atzīmi.

99. C grupas tipa kvalifikācijas atzīmi, kas dod tiesības veikt lidojumus ar vienpilota viendzinēju (turboreaktīvo) lidmašīnu, pretendents var iegūt, ja:

99.1. lidojumu pieredze ar lidmašīnu ir vismaz 200 lidojumu stundas, no kurām 70 lidojumu stundas kapteiņa statusā ar lidmašīnu, kuras maksimālā pacelšanās masa nav mazāka par 750 kilogramiem;

99.2. apguvis sertificētā mācību organizācijā attiecīgas lidmašīnas tipa mācību kursa programmu, kas ietver:

99.2.1. teorētiskos mācību priekšmetus: vispārīgas zināšanas par gaisa kuģi (gaisa kuģa korpuss/sistēmas/ elektronika/spēka iekārta/ārkārtas aprīkojums); daudzdzinēja lidmašīnas veiktspēja; cilvēka veiktspēja; meteoroloģija; pamata radiolokācijas pamatprincipi un lidmašīnas lidojumu principi;

99.2.2. vismaz septiņas mācību lidojumu stundas kopā ar C grupās tipa instruktoru;

99.3. pabeidzis sertificētā mācību organizācijā mācību kuras programmu par neparasta lidmašīnas stāvokļa novēršanu un iziešanu no tā (UPRT);

99.4. nokārtojis prasmju pārbaudi.

100. C grupas tipa kvalifikācijas atzīmi, kas dod tiesības veikt lidojumus ar vienpilota daudzdzinēju (turbopropellera vai turboreaktīvo) lidmašīnu, pretendents var iegūt, ja:

100.1. lidojumu pieredze ar lidmašīnu ir vismaz 200 lidojumu stundas, no kurām 70 lidojumu stundas kapteiņa statusā ar lidmašīnu, kuras maksimālā pacelšanās masa nav mazāka par 750 kilogramiem;

100.2. ir apguvis sertificētā mācību organizācijā attiecīgas lidmašīnas tipa mācību kursa programmu, kas ietver:

100.2.1. teorētiskos mācību priekšmetus: vispārīgas zināšanas par gaisa kuģi (gaisa kuģa korpuss/sistēmas/ elektronika/spēka iekārta/ārkārtas aprīkojums); daudzdzinēja lidmašīnas veiktspēja; cilvēka veiktspēja; meteoroloģija; pamata radiolokācijas pamatprincipi un lidmašīnas lidojumu principi;

100.2.2. vismaz piecas mācību lidojumu stundas kopā ar C grupās tipa instruktoru;

100.3. ir nokārtojis prasmju pārbaudi.

101. Šo noteikumu 99.2.1. un 100.2.1.apakšpunktā minētos teorētiskos mācību priekšmetus nav jāapgūst pretendentam, kurš ir nokārtojis aviolīnijas transporta pilota apliecības (lidmašīnas) (ATPL (A)) teorētisko eksāmenu atbilstoši ar regulas Nr.1178/2011 I pielikuma prasībām.

102. C grupas tipa kvalifikācijas atzīmi, kas dod tiesības veikt lidojumus ar vienpilota daudzdzinēju (turbīndzinēja) helikopteri, pretendents var iegūt, ja:

102.1. lidojumu pieredze ar helikopteru ir vismaz 70 lidojumu stundas kapteiņa statusā;

102.2. apguvis sertificētā mācību organizācijā attiecīga helihoptera tipa mācību kursa programmu, kas ietver:

102.2.1. teorētiskos mācību priekšmetus: vispārīgas zināšanas par gaisa kuģi (gaisa kuģa korpuss/sistēmas/spēka iekārta un instrumenti/elektronika); lidojuma tehniskais raksturojums un plānošana (masa un līdzsvars, tehniskais raksturojums);

102.2.2. vismaz piecas mācību lidojumu stundas kopā ar C grupās tipa instruktoru;

102.3. nokārtojis prasmju pārbaudi.

103. C grupas tipa kvalifikācijas atzīmi, kas dod tiesības veikt lidojumus ar daudzpilota viendzinēju lidmašīnu, pretendents var iegūt, ja:

103.1. lidojumu pieredze ar lidmašīnu ir vismaz 70 lidojumu stundas kapteiņa statusā;

103.2. pabeidzis sertificētā mācību organizācijā daudzpilota sadarbības (MCC) mācību kursa programmu. Šajā apakšpunktā minētās mācību kursa programmas apgūšana nav nepieciešama, ja pretendentam ir vismaz 500 lidojumu stundu pieredze daudzpilotu lidmašīnas ekspluatācijā;

103.3. pabeidzis sertificētā mācību organizācijā mācību kuras programmu par neparasta lidmašīnas stāvokļa novēršanu un iziešanu no tā (UPRT). Šajā apakšpunktā minētās mācību kursa programmas apgūšana nav nepieciešama, ja pretendentam FCL daļas apliecībā ir derīga vai ir bijusi derīga daudzpilotu lidmašīnas kvalifikācijas atzīme;

103.4. nokārtojis aviolīnijas transporta pilota apliecības (lidmašīnas) (ATPL (A)) teorētisko eksāmenu atbilstoši ar regulas Nr.1178/2011 I pielikuma prasībām;

103.5. pabeidzis sertificētā mācību organizācijā attiecīgas lidmašīnas tipa mācību kursa programmu;

103.6. nokārtojis prasmju pārbaudi.

104. Lai uzturētu C grupas tipa kvalifikāciju, FCL daļas apliecības nacionāla pielikuma turētājs ne ātrāk kā trīs mēnešus pirms kvalifikācijas atzīmes derīguma termiņa beigām, nokārto kvalifikācijas pārbaudi.

105. Ja C grupas tipa kvalifikācijas netiek uzturētā šo noteikumu 104. punktā noteiktajā kārtībā, to var atjaunot, ja FCL daļas apliecības nacionāla pielikuma turētājs sertificētas mācību organizācijas noteiktā apjomā veic prasmju atsvaidzināšanas mācību lidojumus kopā ar C grupas tipa instruktoru.

**6.4. Prasības D grupas tipa kvalifikācijas atzīmes iegūšanai**

106. Šo noteikumu 8.4.apakšpunktā minētās D grupas tipa kvalifikācijas atzīmes var iegūt persona, kura ir saņēmusi helihoptera kategorijas FCL daļas apliecību (vismaz komercapliecība (CPL(H))) ar derīgu helihoptera tipa kvalifikācijas atzīmi .

107. D grupas tipa kvalifikācijas atzīmi, pretendents var iegūt, ja:

107.1. lidojumu pieredze ar helihopteru ir vismaz 70 lidojumu stundas kapteiņa statusā;

107.2. pabeidzis sertificētā mācību organizācijā daudzpilota sadarbības (MCC) mācību kursa programmu. Šajā apakšpunktā minētās mācību kursa programmas apgūšana nav nepieciešama, ja pretendentam ir vismaz 500 lidojumu stundu pieredze daudzpilotu helihoptera ekspluatācijā;

107.3. nokārtojis aviolīnijas transporta pilota apliecības (helihopters) (ATPL (H)) teorētisko eksāmenu atbilstoši ar regulas Nr.1178/2011 I pielikuma prasībām;

107.4. pabeidzis sertificētā mācību organizācijā attiecīga helihoptera tipa mācību kursa programmu;

107.5. nokārtojis prasmju pārbaudi.

108. Lai uzturētu D grupas tipa kvalifikāciju, FCL daļas apliecības nacionālā pielikuma turētājs:

108.1. ne ātrāk kā trīs mēnešus pirms kvalifikācijas atzīmes derīguma termiņa beigām, nokārto kvalifikācijas pārbaudi;

108.2. kvalifikācijas atzīmes derīguma termiņa laikā veic vismaz divas lidojumu stundas ar attiecīgā tipa helikopteru. Kvalifikācijas pārbaudes lidojumu var ieskaitīt šo divu stundu apjomā.

109. Ja D grupas tipa kvalifikācijas netiek uzturētā šo noteikumu 108. punktā noteiktajā kārtībā, to var atjaunot, ja FCL daļas apliecības nacionāla pielikuma turētājs sertificētas mācību organizācijas noteiktā apjomā veic prasmju atsvaidzināšanas mācību lidojumus kopā ar D grupas tipa instruktoru.

**7. Prasības instruktora kvalifikācijas atzīmes iegūšanai un**

**to derīguma termiņa pagarināšanai un atjaunošanai**

**7.1. Vispārīgās prasības**

110. Šo noteikumu 3.1.apakšpunktā minētās personas, atkarībā no iegūtās lidojumu apkalpes locekļa apliecības, var iegūt šādas instruktora kvalifikācijas atzīmes:

110.1. lidojumu instruktora kvalifikācijas atzīmi;

110.2. lidotāja inženiera instruktora kvalifikācijas atzīmi;

110.3. tipa instruktora kvalifikācijas atzīmi.

111. Ar lidojumu instruktora kvalifikācijas atzīmi, instruktoram ir piešķirtas tiesības vadīt mācību lidojumus, lai:

111.1. izsniegtu amatierpilota apliecību;

111.2. piešķirtu attiecīgas šo noteikumu 6.1. un 6.2.apakšpunktā minētās kvalifikācijas atzīmes.

112. Ar lidotāja inženiera instruktora kvalifikācijas atzīmi, instruktoram ir piešķirtas tiesības vadīt mācību lidojumus, lai:

112.1. izsniegtu lidotāja inženiera apliecību;

112.2. piešķirtu, pagarinātu un atjaunotu attiecīgu šo noteikumu 7.punktā minētās kvalifikācijas atzīmes.

113. Ar tipa instruktora kvalifikācijas atzīmi, instruktoram ir piešķirtas tiesības:

113.1. vadīt mācību lidojumus, lai izsniegtu FCL daļas nacionālo pielikumu un piešķirtu, pagarinātu un atjaunotu attiecīgas šo noteikumu 8.punktā minētās kvalifikācijas atzīmes.

113.2. vadīt prasmju pārbaudes un kvalifikācijas pārbaudes, lai piešķirtu, pagarinātu un atjaunotu attiecīgas šo noteikumu 7.punktā minētās kvalifikācijas atzīmes.

114. Instruktora kvalifikācijas atzīmi var iegūt persona, kura:

114.1. sasniegusi 18 gadu vecumu;

114.2. ieguvusi attiecīgu lidojuma apkalpes locekļa apliecību ar atbilstošu kvalifikācijas atzīmi;

114.3. sešu mēnešu laikā pirms instruktoru mācību kursa programmas uzsākšanas, lai novērtētu spēju apgūt šo programmu, ir nokārtojusi lidojumu prasmes pārbaudi atbilstoši gaisa kuģu kategorijai, klasei vai tipam sertificētas mācību organizācijas norīkota instruktora uzraudzībā;

114.4. pabeigusi instruktoru mācību kursa programmu sertificētā mācību organizācijā;

114.5. nokārtojusi kompetences pārbaudi.

115. Instruktora kvalifikācijas atzīmes turētājam, kas apgūst mācību kursa programmu uz citu instruktora kvalifikācijas atzīmi, pilnībā ieskaita jau apgūto mācību metodikas priekšmetu.

**7.2. Prasības lidojumu instruktora kvalifikācijas atzīmes iegūšanai**

116. Lai iegūtu lidojumu instruktora kvalifikācijas atzīmi, amatierpilots, kurš saņēmis apliecību ar vienu no UL(A) (*land*), UL(A) (*sea*), UL(H), GYR kvalifikācijas atzīmēm, pirms instruktoru mācību kursa programmas uzsākšanas izpilda šādas prasības:

116.1. nolido vismaz 150 lidojumu stundas, tostarp 100 lidojumu stundas kapteiņa statusā ar attiecīgās klases gaisa kuģi un vismaz 30 lidojumu stundas ar viena virzuļdzinēja ultravieglo attiecīgā tipa gaisa kuģi (no tām vismaz piecas lidojumu stundas – iepriekšējos sešos mēnešos pirms instruktoru mācību kursa programmas uzsākšanas);

116.2. veic vismaz vienu 150 kilometrus garu maršruta lidojumu kapteiņa statusā, kura laikā veic vienu nosēšanos un pilnīgu apstāšanos lidlaukā, kas nav gaisa kuģa izlidošanas lidlauks;

116.3. veic vismaz 10 pamata instrumentālo mācību lidojumu stundu moduli ar gaisa kuģi (no tām ne vairāk par piecām stundām trenažierī). Instrumentālo lidojumu instruktors ar ierakstu lidojumu grāmatiņā apstiprina minētā moduļa mācību pabeigšanu.

117. Lidojumu instruktoru mācību kursa programmas ietvarā, amatiepilots, kurš saņēmis apliecību ar UL(A) (*land*), UL(A) (*sea*), UL(H) vai GYR kvalifikācijas atzīmi:

117.1. apgūst 25 stundas ilgu mācību metodikas priekšmetu;

117.2. apgūst 50 stundas ilgu instruktoru teorētisko (tehnisko) apmācību;

117.3. nolido 25 instruktoru mācību lidojumu stundas ar attiecīgās klases gaisa kuģi, tostarp vismaz 20 mācību lidojumu stundas kopā ar lidojumu instruktoru. Piecas mācību lidojumu stundas var tikt veiktas kopā ar citu amatierpilotu, kurš vēlas iegūt lidojumu instruktora kvalifikācijas atzīmi.

118. Lai iegūtu lidojumu instruktora kvalifikācijas atzīmi, amatierpilots, kurš saņēmis apliecību ar derīgu UL(S), HG, MHG (*land*) vai MHG (*sea*) kvalifikācijas atzīmi, pirms lidojumu instruktoru mācību kursa programmas uzsākšanas nolido vismaz 100 lidojumu stundas, tostarp 75 stundas kapteiņa statusā ar attiecīgās klases gaisa kuģi (no tām vismaz 15 lidojumu stundas – ar ultravieglo planieri, deltaplānu vai motodeltaplānu iepriekšējos sešos mēnešos pirms lidojumu instruktoru mācību kursa programmas uzsākšanas).

119. Lidojumu instruktoru mācību kursa programmas ietvarā, amatiepilots, kurš saņēmis apliecību ar derīgu UL(S), HG, MHG (*land*) vai MHG (*sea*) kvalifikācijas atzīmi:

119.1. apgūst 25 stundas ilgu mācību metodikas priekšmetu;

119.2. apgūst 30 stundas ilgu instruktoru teorētisko (tehnisko) apmācību;

119.3. nolido 10 instruktoru mācību lidojumu stundas kopā ar lidojumu instruktoru attiecīgās klases gaisa kuģī, tostarp veicot vismaz 20 mācību pacelšanās un nosēšanās.

120. Ja lidojumu instruktora kvalifikācijas atzīme amatierpilotam ir piešķirta pirmo reizi, tas paredz šādus ierobežojumus:

120.1. nav tiesību dot atļauju studentpilotam veikt pirmo patstāvīgo lidojumu;

120.2. nav tiesību dot atļauju studentpilotam veikt pirmo patstāvīgo maršruta lidojumu.

121. Civilās aviācijas aģentūra šo noteikumu 120. punktā minētos ierobežojumus atceļ, ja sertificētas mācību organizācijas norīkota lidojumu instruktora, kuram nav šo noteikumu 120.punktā minētais ierobežojums, uzraudzībā lidojumu instruktors ir:

121.1. nolidojis vismaz 50 mācību lidojumu stundas ar attiecīgās klases gaisa kuģi;

121.2. uzraudzījis vismaz 25 studentpilotu patstāvīgus mācību lidojumus.

122. Lai pagarinātu lidojumu instruktora kvalifikācijas atzīmes derīguma termiņu, lidojumu instruktors, pirms kvalifikācijas atzīmes derīguma termiņa beigām, izpilda vismaz divas no trim šādām prasībām:

122.1. lidojumu instruktora kvalifikācijas atzīmes derīguma laikā nolido 40 mācību lidojumu stundas lidojumu instruktora vai lidojumu eksaminētāja statusā;

122.2. lidojumu instruktora kvalifikācijas atzīmes derīguma laikā apgūst instruktora prasmju atsvaidzināšanas mācības;

122.3. 12 mēnešu laikā līdz lidojumu instruktora sertifikāta derīguma termiņa beigām nokārto kompetences pārbaudi.

123. Lai pagarinātu lidojumu instruktora kvalifikācijas atzīmes derīgumu uz katru otro termiņu, lidojumu instruktors nokārto kompetences pārbaudi.

124. Lai atjaunotu lidojumu instruktora kvalifikācijas atzīmi derīguma termiņu, lidojumu instruktors izpilda šādas prasības:

124.1. 12 mēnešu laikā pirms minētās kvalifikācijas atzīmes derīguma termiņa atjaunošanas apgūst instruktora prasmju atsvaidzināšanas mācības;

124.2. nokārto kompetences pārbaudi.

**7.3. Prasības lidotāja inženiera instruktora kvalifikācijas atzīmes iegūšanai**

125. Lai iegūtu lidotāja inženiera instruktora kvalifikācijas atzīmi, lidotājs inženieris, kuram ir apliecība ar attiecīgās gaisa kuģu kategorijas un tipa kvalifikācijas atzīmi un kurš pirms instruktoru mācību kursa programmas uzsākšanas ir nolidojis vismaz 500 stundas, pildot lidotāja inženiera pienākumus, izpilda šādas prasības:

125.1. apgūst 25 stundas ilgu mācību metodikas priekšmetu;

125.2. apgūst 10 stundas ilgu instruktoru teorētisko (tehnisko) apmācību;

125.3. nolido 10 instruktoru mācību lidojumu stundas ar attiecīgās kategorijas un tipa daudzpilotu gaisa kuģi vai šā gaisa kuģu tipa trenažieri.

126. Lai pagarinātu lidotāja inženiera instruktora kvalifikācijas atzīmes derīguma termiņu, lidotājs inženieris 12 mēnešu laikā līdz minētās kvalifikācijas derīguma termiņa beigām attiecīgā tipa gaisa kuģa mācību kursa ietvaros, izpilda vismaz divas no trim šādām prasībām:

126.1. novada vismaz vienu trenažiera sesiju (ne mazāk kā trīs stundas) ar apmācības vingrinājumiem lidmašīnas vai helikoptera tipa kvalifikācijas atzīmes iegūšanai vai novada vienu mācību lidojumu stundu gaisa kuģī ar apmācības vingrinājumiem lidmašīnas vai helikoptera tipa kvalifikācijas atzīmes iegūšanai, veicot vismaz divas pacelšanās un nosēšanās;

126.2. apgūst instruktora prasmju atsvaidzināšanas mācības;

126.3. nokārto kompetences pārbaudi.

127. Lai pagarinātu lidotāja inženiera instruktora kvalifikācijas atzīmes derīgumu uz katru otro termiņu, lidotājs inženieris nokārto kompetences pārbaudi.

128. Lai atjaunotu lidotāja inženiera instruktora kvalifikācijas atzīmes derīguma termiņu, lidotājs inženieris 12 mēnešu laikā pirms minētās atzīmes derīguma termiņa atjaunošanas izpilda šādas prasības:

128.1. veic 30 maršruta sektorus, tostarp 30 pacelšanās un nosēšanās, pildot lidotāja inženiera pienākumus (ne vairāk kā 15 maršruta sektori un 15 pacelšanās un nosēšanās var būt veikti trenažierī);

128.2. apgūst instruktora prasmju atsvaidzināšanas mācības;

128.3. novada ne mazāk kā trīs mācību lidojumu stundas ar attiecīgās kategorijas un tipa gaisa kuģi vai šā gaisa kuģu tipa trenažieri, pildot lidotāja inženiera instruktora pienākumus saskaņā ar mācību kursa programmu gaisa kuģu tipa kvalifikācijas atzīmes iegūšanai sertificētas mācību organizācijas norīkota lidojumu instruktora uzraudzībā.

129. Lidotājs inženieris instruktors var iegūt tiesības apmācīt lidojumiem ar cita tipa gaisa kuģi, ja viņam apliecībā ir attiecīgā gaisa kuģu tipa kvalifikācijas atzīme un viņš:

129.1. 12 mēnešu laikā pirms instruktora kvalifikācijas atzīmes pieprasīšanas cita tipa gaisa kuģim ir veicis vismaz 15 maršruta sektorus, tostarp 15 pacelšanās un nosēšanās, pildot lidotāja inženiera pienākumus (ne vairāk kā septiņi maršruta sektori un septiņus pacelšanās un nosēšanās var būt veikti trenažierī);

129.2. nolidojis 10 instruktoru mācību lidojumu stundas ar attiecīgās kategorijas un tipa daudzpilotu gaisa kuģi vai šā gaisa kuģu tipa trenažieri.

**7.4. Prasības gaisa kuģa tipa instruktora kvalifikācijas atzīmes iegūšanai**

130. Lai iegūtu tipa instruktora kvalifikācijas atzīmi, pretendents, kurš saņēmis FCL daļas apliecības nacionālo pielikumu ar A vai B grupas tipa kvalifikācijas atzīmi, pirms instruktora mācību kursa programmas uzsākšanas izpilda šādas prasības:

130.1. gaisa kuģa kategorijā lidmašīna – nolido vismaz 500 lidojumu stundas, tostarp 30 lidojumu stundas kapteiņa statusā ar attiecīga tipa lidmašīnu (no tām vismaz septiņas lidojumu stundas, iepriekšējos 12 mēnešos pirms instruktoru mācību kursa programmas uzsākšanas, no tām ne vairāk par trīs lidojumu stundām trenažierī);

130.2. gaisa kuģa kategorijā helikopters – nolido vismaz 250 lidojumu stundas ar helihopteri.

131. Lai iegūtu tipa instruktora kvalifikācijas atzīmi, pretendents, kurš saņēmis FCL daļas apliecības nacionālo pielikumu ar C grupas tipa kvalifikācijas atzīmi, pirms instruktora mācību kursa programmas uzsākšanas izpilda šādas prasības:

131.1. gaisa kuģa kategorijā lidmašīna – nolido vismaz 500 lidojumu stundas, tostarp 30 lidojumu stundas kapteiņa statusā ar attiecīga tipa lidmašīnu (no tām vismaz septiņas lidojumu stundas – iepriekšējos 12 mēnešos pirms instruktoru mācību kursa programmas uzsākšanas, no tām ne vairāk par trīs lidojumu stundām trenažierī);

131.2. gaisa kuģa kategorijā helikopters – nolido vismaz 500 lidojumu stundas ar helihopteri, tostarp 100 lidojumu stundas ar attiecīga tipa helikopteri.

132. Šo noteikumu 130. un 131. punkta prasības nepiemēro FCL daļas apliecības turētājam, kuram ir derīgs lidojumu instruktora sertifikāts, kas izsniegts saskaņā ar regulas Nr.1178/2011 prasībām, un ir novadījis vismaz septiņas mācību lidojumu stundas attiecīgā gaisa kuģu kategorijā - iepriekšējos 12 mēnešos pirms instruktoru mācību kursa programmas uzsākšanas.

133. Lai iegūtu tipa instruktora kvalifikācijas atzīmi, pilots, kurš saņēmis FCL daļas apliecības nacionālo pielikumu ar D grupas tipa kvalifikācijas atzīmi, pirms instruktora mācību kursa programmas uzsākšanas, nolido vismaz 1000 lidojumu stundas ar helihopteri, tostarp 350 lidojumu stundas ar attiecīga tipa helikopteri.

134. Tipa instruktora mācību kursa programmas ietvarā FCL daļas apliecības nacionālā pielikuma turētājs:

134.1. apgūst 25 stundas ilgu mācību metodikas priekšmetu;

134.2. apgūst 10 stundas ilgu instruktoru teorētisko (tehnisko) apmācību;

134.3. nolido piecas mācību lidojumu stundas ar attiecīga tipa gaisa kuģi vai šā gaisa kuģu tipa trenažieri, ja izmanto vienpilota gaisa kuģi, vai 10 mācību lidojumu stundas ar attiecīga tipa gaisa kuģi vai šā gaisa kuģu tipa trenažieri, ja izmanto daudzpilota gaisa kuģi.

135. Lai pagarinātu tipa instruktora kvalifikācijas atzīmes derīguma termiņu:

135.1. gaisa kuģu kategorijā lidmašīna – tipa instruktors 12 mēnešu laikā līdz minētās kvalifikācijas derīguma termiņa beigām izpilda vismaz divas no trim šādām prasībām:

135.1.1. novada vismaz vienu trenažiera sesiju (ne mazāk kā trīs stundas) vai novada vienu mācību lidojumu stundu attiecīga tipa lidmašīnā, kura laikā veicot vismaz divas pacelšanās un nosēšanās;

135.1.2. apgūst instruktora prasmju atsvaidzināšanas mācības;

135.1.3. nokārto kompetences pārbaudi;

135.2. gaisa kuģu kategorijā helikopters – tipa instruktors kvalifikācijas derīguma termiņa laikā izpilda vismaz divas no trim šādām prasībām:

135.2.1. novada vismaz 50 mācību lidojumu stundas (no tām vismaz 15 lidojumu stundas – pēdējo 12 mēnešu laikā) attiecīgā tipa helikopterā vai trenažierī;

135.2.2. 12 mēnešu laikā līdz lidojumu instruktora sertifikāta derīguma termiņa beigām apgūst instruktora prasmju atsvaidzināšanas mācības;

135.2.3. 12 mēnešu laikā līdz lidojumu instruktora sertifikāta derīguma termiņa beigām nokārto kompetences pārbaudi.

136. Lai pagarinātu tipa instruktora kvalifikācijas atzīmes derīgumu uz katru otro termiņu, tipa instruktors nokārto kompetences pārbaudi.

137. Lai atjaunotu tipa instruktora kvalifikācijas atzīmes derīguma termiņu, tipa instruktors 12 mēnešu laikā pirms minētās kvalifikācijas atzīmes derīguma termiņa atjaunošanas nokārto kompetences pārbaudi, apgūst instruktora prasmju atsvaidzināšanas mācības un izpilda šādas prasības:

137.1. gaisa kuģu kategorijā lidmašīna - veic vismaz 30 maršruta sektorus, tostarp 30 pacelšanās un nosēšanās ar attiecīga tipa lidmašīnu, no kuriem ne vairāk kā 15 maršruta sektori un 15 pacelšanās un nosēšanās var būt veikti trenažierī;

137.2. gaisa kuģu kategorijā helikopters – veic vismaz 10 lidojumu stundas ar attiecīga tipa helihopteri, no kurām piecas lidojumu stundas var būt veiktas trenažierī.

**8. Prasības eksaminētāja kvalifikācijas atzīmes iegūšanai un tā derīguma termiņa pagarināšanai**

**8.1. Vispārīgās prasības**

138. Vispārīgās prasības eksaminētāja kvalifikācijas atzīmes iegūšanai, tā derīguma termiņa pagarināšanai un atjaunošanai nosaka regulas Nr.1178/2011 I pielikuma K apakšiedaļas prasības.

139. Uz eksaminētāja kvalifikācijas atzīmes iegūšanu vai atjaunošanu var pretendēt persona, kuru ir rekomendējusi viena no šādām organizācijām:

139.1. Civilās aviācijas aģentūra;

139.2. Latvijas Republikā sertificēts gaisa kuģu ekspluatants;

139.3. Latvijas Republikā sertificēta mācību organizācija.

140. Regulas Nr.1178/2011 I pielikuma FCL.1015.punktā minētā eksaminētāju standartizācijas kursa un FCL.1025.punktā minētā eksaminētāja prasmju atsvaidzināšanas kursa teorētiskajā sadaļā, pretendents un eksaminētājs, eksaminētāja kvalifikācijas atzīmes pagarināšanas vai atjaunošanas gadījumā, kārto eksāmenu testa veidā. Eksāmens ir nokārtots, ja pretendentam vai eksaminētājam vismaz 75 procenti atbilžu ir pareizas.

141. Ja pretendents vai eksaminētājs nenokārto šo noteikumu 140.punktā minēto eksāmenu, tas var to kārtot otro reizi ne vēlāk kā triju mēnešu laikā no eksāmena nenokārtošanas datuma. Ja pretendents vai eksaminētājs eksāmenu nenokārto otro reizi, ievērojot šo noteikumu 139.punktā noteikto, var atkārtoti pieteikties eksāmenu kārošanai ne ātrāk kā 12 mēnešus pēc pēdējā eksāmena nenokārtošanas datuma.

142. Eksaminētāja kvalifikācijas atzīmi, kuru piešķīrusi ir Civilās aviācijas aģentūra, pagarināt vai atjaunot var tikai Civilās aviācijas aģentūra.

143. Ja eksaminētājs eksaminētāja prasmju atsvaidzināšanas kursa ietvarā nenokārto eksāmenu, tas neizmanto ar eksaminētāja kvalifikācijas atzīmi piešķirtās tiesības līdz sekmīgai eksāmena nokārtošanai.

144. Vadošā eksaminētāja kvalifikācijas atzīmi var iegūt eksaminētājs, kas atbilst šādām prasībām:

144.1. ir derīga eksaminētāja kvalifikācijas atzīme, kas piešķir attiecīgas tiesības pildīt eksaminētāja pienākumus;

144.2. ir ne mazāk kā trīs gadu eksaminētāja pieredze;

144.3. ir saņemta šo noteikumu 139.punktā minētā rekomendācija vadošā eksaminētāja kvalifikācijas atzīmes saņemšanai;

144.4. iepriekšējos trijos gados pirms pieteikuma iesniegšanas vadošā eksaminētāja kvalifikācijas atzīmes saņemšanas, pretendentam nav bijis izsniegts atzinums par neatbilstībām saskaņā ar regulas Nr.1178/2011 VI pielikuma ARA.GEN.355 punktu;

144.5. ir veiktas ne mazāk kā 45 prasmju pārbaudes, kvalifikācijas pārbaudes vai kompetenču pārbaudes, no kurām vismaz 15 prasmju pārbaudes, kvalifikācijas pārbaudes vai kompetenču pārbaudes ir veiktas iepriekšējos 12 mēnešos pirms pieteikuma iesniegšanas vadošā eksaminētāja kvalifikācijas atzīmes saņemšanas, tostarp, viena prasmju pārbaude, kvalifikācijas pārbaude vai kompetenču pārbaude ir veikta Civilās aviācijas aģentūras nozīmēta inspektora uzraudzībā;

144.6. iepriekšējos 12 mēnešos pirms pieteikuma iesniegšanas vadošā eksaminētāja kvalifikācijas atzīmes saņemšanai ir pabeidzis eksaminētāja standartizācijas kursu un saņēmis vadošā eksaminētāja instruktāžu.

145. Vadošā eksaminētāja kvalifikācijas atzīmi izsniedz uz spēkā esošā eksaminētāja kvalifikācijas atzīmes derīguma termiņu, bet ne ilgāk kā uz trijiem gadiem.

146. Vadošā eksaminētāja kvalifikācijas atzīmes derīguma termiņu pagarina, ja eksaminētājs:

146.1. atbilst regulas Nr.1178/2011 I pielikuma FCL.1025 punkta b) apakšpunkta prasībām;

146.2. ir apmeklējis eksaminētāja prasmju atsvaidzināšanas kursu un nokārtojis eksāmenu;

146.3. katra vadošā eksaminētāja kvalifikācijas atzīmes derīguma gadā ir veicis vismaz 15 prasmju pārbaudes, kvalifikācijas pārbaudes vai kompetenču pārbaudes un iepriekšējos 12 mēnešos pirms vadošā eksaminētāja kvalifikācijas atzīmes derīguma termiņa beigām viena prasmju pārbaude, kvalifikācijas pārbaude vai kompetenču pārbaude ir veikta Civilās aviācijas aģentūras nozīmēta inspektora uzraudzībā.

147. Ja vadošais eksaminētājs, pagarinot tā kvalifikācijas atzīmes derīguma termiņu, nav izpildījis šo noteikumu 146.3.apakšpunkta prasību, bet ir izpildījis šo noteikumu 146.1. un 146.2.apakšpunkta prasības, tas saņem eksaminētāja kvalifikācijas atzīmi.

**8.2. Prasības lidojumu eksaminētāja kvalifikācijas atzīmes iegūšanai**

148. Lai iegūtu lidojumu eksaminētāja kvalifikācijas atzīmi, amatierpilots, kurš ir saņēmis apliecību ar UL(A) (*land*), UL(A) (*sea*), UL(H) vai GYR kvalifikācijas atzīmi un lidojumu instruktora kvalifikācijas atzīmi, pirms lidojumu eksaminētāju standartizācijas kursa uzsākšanas nolido:

148.1. vismaz 500 lidojumu stundas, tostarp 150 stundas kapteiņa statusā attiecīgās klases gaisa kuģī ;

148.2. 250 mācību lidojumu stundas lidojumu instruktora statusā.

149. Lai iegūtu lidojumu eksaminētāja kvalifikācijas atzīmi, amatierpilots, kurš ir saņēmis apliecību ar derīgu UL(S) kvalifikāciju un lidojumu instruktora kvalifikācijas atzīmi, pirms eksaminētāju standartizācijas kursa uzsākšanas nolido:

149.1. vismaz 300 lidojumu stundas kapteiņa statusā ar attiecīgās klases gaisa kuģi;

149.2. 150 mācību lidojumu stundas lidojumu instruktora statusā vai veic 300 pacelšanās.

150. Lai iegūtu lidojumu eksaminētāja kvalifikācijas atzīmi, amatierpilots, kurš ir saņēmis apliecību ar derīgu HG, MHG (*land*) vai MHG (*sea*) kvalifikācijas atzīmi un lidojumu instruktora kvalifikācijas atzīmi, pirms eksaminētāju mācību standartizācijas kursa uzsākšanas nolido:

150.1. vismaz 150 lidojumu stundas kapteiņa statusā ar attiecīgās klases gaisa kuģi;

150.2. 75 mācību lidojumu stundas lidojumu instruktora statusā.

151. Lai iegūtu papildu tiesības pārbaudīt tāda lidojumu instruktora darbību, kurš veic apmācību UL(A) (*land*), UL(A) (*sea*), UL(H) vai GYR kvalifikācijas atzīmes iegūšanai, lidojumu eksaminētājs, kurš saņēmis lidojumu instruktora kvalifikācijas atzīmi, izpilda šādas prasības:

151.1. nolido 1000 lidojumu stundas attiecīgās klases gaisa kuģa pilota statusā;

151.2. nolido vismaz 50 lidojumu stundas, apmācot personas, kuras vēlas iegūt lidojumu instruktora kvalifikācijas atzīmi.

152. Lai iegūtu papildu tiesības pārbaudīt tāda lidojumu instruktora darbību, kurš veic apmācību UL(S) kvalifikācijas atzīmes iegūšanai, lidojumu eksaminētājs, kurš saņēmis lidojumu instruktora kvalifikācijas atzīmi, izpilda šādas prasības:

152.1. nolido 300 lidojumu stundas ultravieglā planiera kapteiņa statusā;

152.2. nolido vismaz 10 lidojumu stundas vai veic 30 palaišanas, apmācot personas, kuras vēlas iegūt lidojumu instruktora kvalifikācijas atzīmi.

153. Lai iegūtu papildu tiesības pārbaudīt tāda lidojumu instruktora darbību, kurš veic apmācību HG, MHG (*land*) vai MHG (*sea*) kvalifikācijas atzīmes iegūšanai, lidojumu eksaminētājs, kurš saņēmis lidojumu instruktora kvalifikācijas atzīmi, izpilda šādas prasības:

153.1. nolido 300 lidojumu stundas ar attiecīgās klases gaisa kuģi;

153.2. nolido vismaz 20 lidojumu stundas, to laikā veicot 30 pacelšanās un nosēšanās, apmācot personu, kura vēlas iegūt lidojumu instruktora kvalifikācijas atzīmi.

**8. Prasības tipa eksaminētāja kvalifikācijas atzīmes iegūšanai**

154. Lai iegūtu tipa eksaminētāja kvalifikācijas atzīmi, pilots, kurš saņēmis FCL daļas apliecības nacionālo pielikumu ar C grupas tipa kvalifikācijas atzīmi un attiecīga tipa instruktora kvalifikācijas atzīmi, pirms eksaminētāju standartizācijas kursa uzsākšanas izpilda šādas prasības:

154.1. gaisa kuģa kategorijā lidmašīna – nolido vismaz 500 lidojumu stundas tostarp 200 lidojumu stundas kapteiņa statusā ar attiecīga tipa lidmašīnu, un nolido vismaz 50 mācību lidojumu stundas attiecīga tipa instruktora statusā;

154.2. gaisa kuģa kategorijā helikopters - nolido vismaz 1000 lidojumu stundas tostarp 500 lidojumu stundas kapteiņa statusā, un nolido vismaz 50 mācību lidojumu stundas attiecīga tipa instruktora statusā.

155. Lai iegūtu tipa eksaminētāja kvalifikācijas atzīmi, pilots, kurš saņēmis FCL apliecības nacionālo pielikumu ar D grupas tipa kvalifikācijas atzīmi un attiecīga tipa instruktora kvalifikācijas atzīmi, pirms eksaminētāju standartizācijas kursa uzsākšanas nolido vismaz 1500 lidojumu stundas ar helikopteri, tostarp 500 lidojumu stundas kapteiņa statusā, un nolido vismaz 50 mācību lidojumu stundas attiecīga tipa instruktora statusā.

**9. Prasības FCL daļas apliecības turētājiem, lai veiktu lidojumus ar ultravieglajiem gaisa kuģiem**

156. Lai FCL daļas apliecības turētājs ar derīgu attiecīgās gaisa kuģu klases vai tipa kvalifikācijas atzīmi, varētu veikt lidojumus ar attiecīgu šo noteikumu 6.1.1. vai 6.1.2.apakšpunktā minēto gaisa kuģi, viņš izpilda šādas prasības:

156.1. apgūst atšķirību apmācību – veic lidojumus ar ultravieglo gaisa kuģi kopā ar lidojumu instruktoru;

156.2. veic trīs patstāvīgas pacelšanās un nosēšanās lidojumu instruktora uzraudzībā;

156.3. pilota lidojumu grāmatiņā iegūst lidojumu instruktora apstiprinājumu par šo noteikumu 156.1. un 156.2. apakšpunktā minēto prasību izpildi.

157. Iegūtā lidojumu pieredze ar ultravieglo gaisa kuģi netiek ieskaitīta lidojumu apkalpes locekļa kopējā lidojumu pieredzē gaisa kuģu kategorijā "lidmašīna" un "helikopters".

158. Lai FCL daļas apliecības turētājs bez derīgas attiecīgās gaisa kuģu klases vai tipa kvalifikācijas atzīmes, varētu veikt lidojumus ar attiecīgu šo noteikumu 6.1.1. vai 6.1.2.apakšpunktā minēto gaisa kuģi, viņš izpilda šādas prasības:

158.1. nolido trīs mācību lidojumu stundas saskaņā ar sertificētas mācību organizācijas attiecīgu mācību kursu programmu, tostarp veicot 10 mācību pacelšanās un nosēšanās kopā ar lidojumu instruktoru un 10 patstāvīgas pacelšanās un nosēšanās lidojumu instruktora uzraudzībā;

158.2. nokārto lidojumu prasmes pārbaudi, lai apliecinātu spēju veikt lidojumus ar attiecīgo ultravieglo gaisa kuģi kapteiņa statusā, un minētās pārbaudes laikā demonstrē teorētiskās zināšanas par ultravieglo gaisa kuģi šādās jomās:

158.2.1. gaisa kuģa ekspluatācijas procedūras;

158.2.2. lidojuma tehniskais raksturojums un plānošana;

158.2.3. vispārīgas zināšanas par ultravieglajiem gaisa kuģiem.

159. Lai FCL daļas apliecības turētājs ar derīgu attiecīgās gaisa kuģu kategorijas vai tipa kvalifikācijas atzīmi un lidojumu instruktora kvalifikācijas atzīmi, iegūtu tiesības veikt mācību lidojumus amatierpilota apliecības un šo noteikumu 6.1.1. vai 6.1.2.apakšpunktā minētās kvalifikācijas atzīmes iegūšanai, viņš izpilda šo noteikumu 156.punktā noteiktās prasības.

160. Lai FCL daļas apliecības turētājs ar derīgu attiecīgās gaisa kuģu kategorijas vai tipa kvalifikācijas atzīmi un lidojumu eksaminētāja kvalifikācijas atzīmi, iegūtu tiesības veikt lidojumu prasmes pārbaudi amatierpilota apliecības un šo noteikumu 6.1.1. vai 6.1.2.apakšpunktā minētās kvalifikācijas atzīmes iegūšanai, viņš izpilda šo noteikumu 156.punktā noteiktās prasības.

161. FCL daļas apliecības turētājam, pēc šo noteikumu 159. vai 160.punktā noteikto prasību izpildes, Civilās aviācijas aģentūra izsniedz attiecību apliecinājumu par tiesībām veikt mācību lidojumu vai lidojumu prasmes pārbaudi amatierpilota apliecības un šo noteikumu 6.1.1. vai 6.1.2.apakšpunktā minētās kvalifikācijas atzīmes iegūšanai. Šajā punktā minētais apliecinājums ir derīgs tik ilgi cik ir derīgas attiecīgi FCL daļas apliecības turētāja lidojumu instruktora kvalifikācijas atzīme un lidojumu eksaminētāja kvalifikācijas atzīme.

**10. Teorētisko eksāmenu kārtošana**

162. Ja šajos noteikumos nav noteikts citādi, persona, kura vēlas iegūt šo noteikumu:

162.1. 3.1.apakšpunktā minēto lidojumu apkalpes locekļa apliecību, kārto Civilās aviācijas aģentūrā teorētiskos eksāmenus šādos priekšmetos:

162.1.1. vispārīgajos priekšmetos – aviāciju regulējošie normatīvie akti, cilvēka veiktspēja, meteoroloģija, sakari, navigācija;

162.1.2. specifiskajos priekšmetos – lidojuma principi, ekspluatācijas procedūras, lidojuma tehniskais raksturojums un plānošana, vispārīgas zināšanas par gaisa kuģiem;

162.2. 3.2.apakšpunktā minēto attiecīgas kategorijas lidojumu apkalpes locekļa apliecību vai instrumentālo lidojumu kvalifikāciju, kārto Civilās aviācijas aģentūrā teorētiskos eksāmenus priekšmetos, kas atbilstoši ir noteikti regulas Nr.1178/2011 I pielikuma FCL.120.LAPL., FCL.215., FCL.310.punktā, FCL.515.punkta b) apakšpunktā, FCL.615.punkta b) apakšpunktā, regulas Nr.2018/395 III pielikuma BFCL.135.punktā un regulas Nr.2018/1976 III pielikuma SFCL.135 punktā.

163. Šo noteikumu 162.2.apakšpunktā noteiktos teorētiskos eksāmenus pretendents kārto, ievērojot regulas Nr.1178/2011 I pielikuma FCL.025.punktā un VI pielikuma ARA.GEN.300. punktā noteiktās prasības, kā arī šajā nodaļā noteiktās prasības ciktāl tās nav pretrunā ar minētajos regulas punktos noteikto.

164. Teorētisko eksāmenu kārtošanu Civilās aviācijas aģentūrā pretendents uzsāk ne vēlāk kā 12 mēnešu laikā pēc sertificētās mācību organizācijas apliecinājuma izsniegšanas pretendentam par teorētisko zināšanu mācību kursa apguvi.

165. Ja pretendents neuzsāk teorētisko eksāmenu kārtošanu šo noteikumu 164.punktā noteiktajā laikā, sertificētā mācību organizācija atkārtoti izvērtē pretendenta zināšanu līmeni un nepieciešamību veikt papildu apmācību, kā arī izsniedz jaunu apliecinājumu.

166. Teorētiskos eksāmenus pretendents kārto 18 mēnešu laikā, skaitot no tā kalendāra mēneša pēdējās dienas, kad pretendents sāka kārtot pirmo teorētisko eksāmenu. Eksāmenu vienā priekšmetā var kārtot ne vairāk kā četras reizes.

167. Pretendents ne vēlāk kā piecas darba dienas pirms plānotā teorētiskā eksāmena kārtošanas dienas saskaņo ar Civilās aviācijas aģentūru teorētiskā eksāmena kārtošanas laiku un priekšmetus.

168. Teorētiskā eksāmena laikā ievēro šo noteikumu 5. pielikumā minēto eksāmena kārtošanas kārtību. Teorētiskajā eksāmenā pretendents elektroniski vai papīra formātā, ja nav iespējams nodrošināt elektroniski, testa veidā atbild uz noteiktu jautājumu skaitu noteiktā laikposmā katrā priekšmetā atbilstoši kvalifikācijas atzīmei, kuru vēlas iegūt (5. pielikums). Pretendents teorētisko eksāmenu kārto patstāvīgi, bez citu personu palīdzības.

169. Pretendents kārto teorētisko eksāmenu:

169.1. latviešu vai angļu valodā – šo noteikumu 3.1. apakšpunktā minētās lidojumu apkalpes locekļa apliecības iegūšanai;

169.2. angļu valodā – šo noteikumu 3.2. apakšpunktā minētās lidojumu apkalpes locekļa apliecības iegūšanai.

170. Teorētiskais eksāmens ir nokārtots, ja pretendentam katrā priekšmetā vismaz 75 procenti atbilžu ir pareizas.

171. Teorētiskā eksāmena rezultātu, nokārtoto procentu apjomā, pretendents saņem:

171.1 uzreiz, ja teorētiskais eksāmens ir kārtots elektroniski;

171.2. piecu darba dienu laikā, saņemot rakstisku paziņojumu uz pretendenta norādīti elektronisko pastu, ja teorētiskais eksāmens ir kārtots papīra formātā.

172. Teorētisko eksāmenu jautājumi un to atbildes ir konfidenciāli un tie nav uzrādāmi pretendentiem ne pirms, ne pēc eksāmena kārtošanas.

173. Ja pretendents nepiekrīt kādam no teorētiskā eksāmena vērtējumiem, tas desmit darba dienu laikā pēc eksāmena rezultātu paziņošanas var apstrīdēt eksāmena vērtējumu, iesniedzot pamatotu iesniegumu Civilās aviācijas aģentūras direktoram. Civilās aviācijas aģentūras direktora lēmumu var pārsūdzēt šo noteikumu 26.punktā noteiktajā kārtībā.

174. Ja pretendents, kārtojot šo noteikumu 162. punktā minētos eksāmenus, neizpilda šo noteikumu 166. punktā minētās prasības, sertificētā mācību organizācija atkārtoti izvērtē pretendenta zināšanu līmeni un izsniedz jaunu apliecinājumu atkārtotai teorētisko eksāmenu kārtošanai.

175. Teorētisko eksāmenu rezultāti ir derīgi 24 mēnešus no pēdējā eksāmena nokārtošanas dienas. Pēc minētā termiņa beigām teorētiskā eksāmena rezultāti zaudē spēku un atkārtoti eksāmenus var kārtot, ja izpilda šo noteikumu 174.punkta prasību.

176. Ja teorētiskā eksāmena kārtošanas laikā pretendents pārkāpj šo noteikumu 168.punktā minēto eksāmena kārtošanas kārtību, pretendentam ir aizliegts turpmāko 12 mēnešu laikā kārtot teorētiskos eksāmenus. Civilās aviācijas aģentūra pieņem lēmumu par tā eksāmena rezultāta anulēšanu, kura laikā tika pārkāpta eksāmena kārtošanas kārtība, kā arī par visu iepriekš nokārtoto eksāmenu rezultātu anulēšanu.

**11. Praktiskā eksāmena kārtošana**

177. Pretendents praktisko eksāmenu kārto pēc teorētisko eksāmenu nokārtošanas un ne vēlāk kā sešu mēnešu laikā pēc praktisko lidojumu mācību kursa pabeigšanas.

178. Pretendents praktisko eksāmenu kārto ar tādas pašas klases vai tipa gaisa kuģi, kādu izmantoja mācību lidojumos.

179. Pretendents ne vēlāk kā piecas darbdienas pirms plānotā praktiskā eksāmena kārtošanas iesniedz Civilās aviācijas aģentūrā apliecinājumu par teorētisko zināšanu un praktisko lidojumu mācību kursa apguvi, kā arī pieteikumu praktiskā eksāmena kārtošanai un eksaminētāja norīkošanai.

180 Šo noteikumu 179.punktā noteikto prasību nepiemēro attiecībā uz kvalifikācijas pārbaudi, kura tiek veikta, lai pagarinātu klases, tipa vai instrumentālo lidojumu kvalifikācijas atzīmes derīguma termiņu vai atjaunotu klases, tipa vai instrumentālo lidojumu kvalifikācijas atzīmes derīguma termiņu, ja minētās kvalifikācijas atzīmes derīguma termiņš beidzies mazāk kā pirms trīs gadiem.

181. Civilās aviācijas aģentūra ne vēlāk kā divas darbdienas pirms plānotā praktiskā eksāmena, piešķir kārtas numuru un nozīmē eksaminētāju praktiskā eksāmena kārtošanai.

182. Pretendents pirms praktiskā eksāmena uzrāda eksaminētājam šādus dokumentus

182.1. personu apliecinošu dokumentu;

182.2. pilota lidojumu grāmatiņu;

182.3. pirmās vai otrās klases veselības apliecību vai vismaz B kategorijas transportlīdzekļu vadītāja medicīnisko izziņu.

183. Pretendents pirms lidojumu prasmes pārbaudes un kompetences pārbaudes papildus šo noteikumu 182. punktā minētajiem dokumentiem uzrāda eksaminētājam šādus dokumentus:

183.1. apliecinājumu par teorētisko zināšanu un praktisko lidojumu mācību kursa programmas apguvi;

183.2. mācību dokumentāciju, kas satur informāciju par pretendenta veiktajiem mācību lidojumiem, to analīzi un rezultātiem.

184. Praktiskais eksāmens sastāv no šādiem posmiem:

184.1. pirmslidojuma sagatavošanās (ieskaitot gaisa kuģa pārbaudi);

184.2. teorētisko zināšanu pārbaude par attiecīgā gaisa kuģa ekspluatācijas procedūrām, lidojuma tehnisko raksturojumu un plānošanu, vispārīgas zināšanas par gaisa kuģi;

184.3. pārbaudes lidojums, pildot gaisa kuģa kapteiņa vai lidotāja inženiera pienākumus;

184.4. pēclidojuma novērtēšana (atestācija).

185. Šo noteikumu 184.3. apakšpunktā minētā pārbaudes lidojuma laikā pretendents apliecina, ka spēj:

185.1. pilotēt gaisa kuģi, ekspluatēt šā gaisa kuģa iekārtas un aprīkojumu, darboties apkalpes sastāvā atbilstoši iegūstamajai kvalifikācijai, kā arī nodrošināt visu veicamo procedūru un manevru sekmīgu izpildi;

185.2. apzināt iespējamos apdraudējumus un novērst pieļautās kļūdas;

185.3. izpildīt visus lidojuma uzdevumus (manevrus);

185.4. lidojumā sekmīgi izmantot pieejamo aeronavigācijas informāciju;

185.5. gatavojoties lidojumam un lidojuma laikā pārliecinoši komunicēt ar citiem gaisa kuģa apkalpes locekļiem un gaisa satiksmes vadības dienestiem.

186. Katrs praktiskā eksāmena posms sastāv no vienas vai vairākām daļām, kuru laikā pretendents pilda Civilās aviācijas aģentūras apstiprinātus uzdevumus. Katru uzdevumu atļauts pildīt ne vairāk kā divas reizes. Ja pretendents nenokārto kādu no uzdevumiem, par nenokārtotu uzskata visu daļu.

187. Praktiskais eksāmens ir:

187.1. nokārtots, ja pretendents nokārto visas praktiskā eksāmena daļas;

187.2. daļēji nokārtots, ja pretendents nenokārto vienu no eksāmena daļām;

187.3. nenokārtots, ja pretendents nenokārto divas vai vairākas eksāmena daļas.

188. Ja pretendents praktisko eksāmenu ir nokārtojis daļēji, atkārtoti jākārto tikai nenokārtotā eksāmena daļa.

189. Pretendents, kas praktisko eksāmenu nav nokārtojis divas reizes, to var kārtot atkārtoti, ja ir apguvis papildu mācību kursa programmu sertificētā mācību organizācijā.

190. Šo noteikumu 5.1. apakšpunktā minētās lidojumu apkalpes locekļa apliecības iegūšanai nokārtotā praktiskā eksāmena rezultāti ir derīgi sešus mēnešus no eksāmena nokārtošanas dienas.

**12. Noslēguma jautājumi**

191. Amatierpilota apliecības, lidotāja inženiera apliecības un FCL daļas apliecības nacionālie pielikumi, kas izsniegtas līdz šo noteikumu spēkā stāšanās brīdim, ir derīgi līdz 2021.gada 31.decembrim.

192. Šo noteikumu 191.punktā minētajās lidojumu apkalpes locekļu apliecībās esošās derīgas kvalifikācijas atzīmes ir uzskatāmas, ka ir piešķirtas atbilstoši šo noteikumu prasībām.

193. Civilās aviācijas aģentūra nepiemēro šo noteikumu 24.punktā noteikto samaksu par šo noteikumu 191.punktā minēto apliecību nomaiņu, ja:

193.1. šo noteikumu 17.punktā minētais iesniegums iesniegts līdz 2021.gada 30.novembrim;

193.2. iesnieguma iesniegšanas brīdī apliecībā esošās kvalifikācijas atzīmes ir derīgas vai lidojumu apkalpes loceklis ir izpildījis prasības kvalifikācijas atzīmes derīguma uzturēšanai;

193.3. apliecība netiek papildināta ar jaunu kvalifikācijas atzīmi.

194. Atzīt par spēku zaudējušiem Ministru kabineta 2018.gada 11.decembra noteikumus Nr. 762 "Civilās aviācijas gaisa kuģu lidojumu apkalpes locekļu sertificēšanas noteikumi" (Latvijas Vēstnesis, 2018., 245. nr.).

Ministru prezidents A. K. Kariņš

Satiksmes ministrs T. Linkaits

Iesniedzējs: satiksmes ministrs T. Linkaits

Vīza: valsts sekretāre I. Stepanova